ofisofi: Σεπτεμβρίου 2019\nτην όμορφη νεκρώσιμη ακολουθία\nμισώ την ορατή μυθολογία· τους παπάδες\nτη λεχτική τους αθανασία\nδεν εννοώ να πεθάνω δεν ταιριάζει σε μένα\nθαν τη δαγκώσω άγρια την άγνωστη νοσοκόμα\nτους αμέριμνους γιατρούς\nθα ουρλιάξω απόγνωση που δεν ερωτεύτηκε ποτέ της\nθ' αναστατώσω το νοσοκομείο\nπλην αν πεθάνω ξαφνικά μονάχος μου στο σπίτι\nθες η καρδιά θες άχραντο επεισόδιο.\nΝα μην ξεχάσω όμως κι ας την εύχομαι ο έρμος\nτην άμυνα της αφασίας\nόταν το σώμα μένει μόνο του φευγατίζοντας\nτην επικατάρατη συνείδηση.\nΘρίαμβος ανωριμότητας που με κατατρύχει!\nΝίκος Καρούζος από τα Ποιήματα Β' (1979 - 1991) στο Χερουβείμ Αρουραίος. Ο ποιητής Νίκος Καρούζος( 1926 - 1990). Εισαγωγή -Ανθολόγηση Γιάννης Πατίλης. Ίδρυμα Τάκης Σινόπουλος - Εκδόσεις Γαβριηλίδης, Αθήνα 2017\n" Για τον Καρούζο ο θάνατος και η αγωνία του από πολύ νωρίς έχει πάψει να είναι(αν ήταν ποτέ) συμβάν ψυχολογικό, λαμβάνοντας την περιωπή πνευματικού γεγονότος με μεταφυσικές προεκτάσεις, που τροποποιεί το νόημα της ζωής\nπροίκα πολύτιμη της ανθρώπινης ύπαρξης, ασύλληπτη για το νου του ανθρώπου:\nΕκεί που μοιάζει το μυαλό μ' ένα σύνολο\nξερνώντας δυό και τρεις φορές όλα τ' αθροίσματα\nπροικίζει θαλερός ο θάνατος τον άνθρωπο\nκαι κάνει την ποίησή του μια διαρκή σπουδή θανάτου(...)\nΑπό πλευράς ποιητικής διαχείρισης του άγχους θανάτου ξεχωριστό ενδιαφέρον παρουσιάζουν οι σχετικά πολλές εικόνες φαντασίας του τέλους που εμφανίζονται στο ώριμο έργο του της δεκαετίας του '80 και αποσκοπούν στην ανακουφιστική οικείωση της αποτρόπαιης εικόνας του, εκφράζοντας ταυτόχρονα την ενδόμυχη ευχή του γράφοντος για ένα σύντομο και ανώδυνο τέλος, όπως εξομολογήθηκε και σε συνέντευξή του το 1986: "Εγώ, την ώρα που θα πεθαίνω, θα' θελα να είμαι σε αφασία...να μην έχω συνείδηση, αυτό εύχομαι..." (Από την Εισαγωγή)\nΠέθανε στις 28 Σεπτεμβρίου του 1990 αντιμετωπίζοντας προβλήματα υγείας\nπώς θα' μουνα αλήθεια μέσ'\nστην κάσα μου\nτο τι γέλιο θα πέσει κάτω\nαπ' το καπάκι της\nμε κείνα τα υπέροχα νεκρώσιμα...\nΑναρτήθηκε από sofia στις 8:19 π.μ. 1 σχόλιο :\nΕτικέτες Νεοελληνική Λογοτεχνία , Νίκος Καρούζος , Ποίηση\nΤρία γράμματα γραμμένα μ' αίμα\nστα κυπαρίσσια του Σκοπευτήριου\nπάνου στις πέτρες του Μωριά και στα δέντρα της Ήπειρος\nπάνου στη στρογγυλή ασπίδα του ήλιου\nΔεν είναι τίποτ' άλλο να μιλήσει πιότερο -\nμια πίστη, μια κραυγή -\nαπάνου ο ουρανός κι εδώ ο λαός που πάει απάνου\nκαι γίνεται ουρανός -\nμε μια μυριόστομη ιαχή\nΕΑΜ, ΕΑΜ, ΕΑΜ, ΕΑΜ.\nΑΘΗΝΑ, Οχτώβρης 1943\nΔημοσιεύτηκε πρώτη φορά στο Ριζοσπάστη στις 26 Σεπτεμβρίου 1946 και περιλαμβάνεται στη συλλογή:\nΗ αφίσα από τη Συλλογή Χρήστου Π. Μοσχανδρέου, Χαράγματα Μνήμης 1941-1944, Βιβλιοθήκη της Βουλής των Ελλήνων, Αθήνα 2019\nΤο Εθνικό Απελευθερωτικό Μέτωπο(ΕΑΜ) ιδρύθηκε στις 27 Σεπτεμβρίου 1941.\nΕτικέτες Γιάννης Ρίτσος , ΕΑΜ , Εθνική Αντίσταση , Ποίηση. Νεοελληνική Λογοτεχνία\nΠριν από πολύ καιρό, στην πόλη Νιιγκάτα, στην επαρχία της Ετσίζεν, ζούσε ένας άνθρωπος που τον έλεγαν Ναγκάρ Τοσζέι.\nΟ Ναγκάο ήταν γιος γιατρού και σπούδασε την επιστήμη του πατέρα του. Όταν ήταν ακόμη μικρός, τον είχαν αρραβωνιάσει με ένα κορίτσι, την Ο - Τέι, κόρη ενός φίλου του πατέρα του. Οι δυο οικογένειες είχαν αποφασίσει να γίνει ο γάμος μόλις ο Ναγκάο τελείωνε τις σπουδές του. Όμως η υγεία της Ο - Τέι ήταν κλονισμένη και στα δεκαπέντε της χρόνια προσβλήθηκε από μια απαίσια φθίση. Όταν ένιωσε πως θα πεθάνει, έστειλε να καλέσουν το Ναγκάο για να τον αποχαιρετήσει.\nΚαθώς αυτός γονάτιζε δίπλα στο κρεβάτι της, του είπε:\n"Ναγκάο - Σάμα, αρραβωνιαστικέ μου, από την παιδική μας ηλικία μάς έταξαν τον έναν στον άλλον και θα παντρευόμασταν στο τέλος του χρόνου αυτού. Αλλά τώρα πεθαίνω. Οι θεοί ξέρουν τι είναι καλό για μας. Αν θα μου δινόταν η ευκαιρία να ζήσω μερικά χρόνια ακόμη χρόνια, θα προκαλούσα μόνο ανησυχία και λύπη στους άλλους. Με αυτό το αδύναμο κορμί δεν θα ήμουν καλή σύζυγος, γι' αυτό αν επιθυμούσα να ζήσω κι άλλο, θα ήταν μια εγωιστική επιθυμία. Είμαι πρόθυμη να πεθάνω και θέλω να μου υποσχεθείς πως δε θα λυπηθείς! Εκτός από αυτό, θέλω να σου πω ότι πιστεύω πως θα συναντηθούμε πάλι..."\n"Ναι, αλήθεια θα συναντηθούμε και πάλι," είπε ο Ναγκάο με σιγουριά. " Και σ' εκείνη την Αγνή Χώρα δεν θα υπάρχει χωρισμός".\n" Όχι, όχι", του απάντησε γλυκά εκείνη. " Δεν εννοούσα την Αγνή Χώρα. Πιστεύω πως είμαστε προορισμένοι να συναντηθούμε πάλι σε αυτόν τον κόσμο, παρόλο που θα με θάψουν αύριο".\nΟ Ναγκάο την κοίταξε με βλέμμα ρεμβαστικό και την είδε να χαμογελάει με το ονειροπόλημά του. Το κορίτσι συνέχισε να του μιλά με τη γλυκιά, υπέροχη φωνή του.\n"Ναι, εννοώ σ' αυτόν τον κόσμο, στην τωρινή σου ζωή, Ναγκάο - Σάμα. Φυσικά, μόνο αν το επιθυμείς. Μόνο που σε αυτή την περίπτωση θα πρέπει να ξαναγεννηθώ κόρη και να μεγαλώσω. Επομένως θα' πρεπε να περιμένεις δεκαπέντε, δεκάξι χρόνια,,,δηλαδή πολύ καιρό. Αλλά, αγαπημένε μου, τώρα είσαι μόλις δεκαεννιά χρονών".\nΘέλοντας να γλυκάνει τις τελευταίες της στιγμές, της απάντησε τρυφερά.\n" Το να περιμένω για σένα, αγάπη μου, είναι περισσότερο χαρά παρά καθήκον. Είμαστε δεμένοι ο ένας με τον άλλον για επτά ζωές".\n" Όμως αμφιβάλλεις;" ρώτησε, κοιτάζοντάς τον στο πρόσωπο.\n" Αγάπη μου", της απάντησε, " αμφιβάλλω αν θα μπορούσα να σε αναγνωρίσω κάτω από άλλο σώμα, πίσω από άλλο όνομα, εκτός πια αν μπορέσεις να μου δώσεις κάποιο σημείο, κάποια απόδειξη".\n"Αυτό δεν μπορώ να το κάνω", του είπε. " Μόνο οι θεοί και ο Βούδας ξέρουν πώς και πού θα συναντηθούμε. Αλλά είμαι βέβαιη, απόλυτα βέβαιη, πως αν εσύ δεν αρνιέσαι να με δεχτείς, θα μπορέσω να γυρίσω πίσω σε σένα. Να θυμάσαι αυτά μου τα λόγια".\nΞαφνικά έπαψε να μιλάει και έκλεισε τα μάτια. Ήταν νεκρή. Ο Ναγκάο αγαπούσε ειλικρινά την Ο - Τέι και η λύπη του ήταν βαθιά. Παρήγγειλε μια νεκρική πλάκα γραμμένη με το ζοκιουμιό της (το κοσμικό όνομα), την τοποθέτησε στο δικό του μποντσουντάν( βουδιστικό παρεκκλήσι) και κάθε μέρα άφηνε μπροστά του διάφορες προσφορές. Σκέφτηκε πολύ για τα παράδοξα πράγματα που του είχε πει η Ο-Τέι πριν πεθάνει και, με την ελπίδα να ευχαριστήσει το πνεύμα της, έγραψε μια επίσημη υπόσχεση να τη νυμφευθεί , εάν επέστρεφε κοντά του μέσα από άλλο σώμα. Αυτή τη γραμμένη υπόσχεση τη σφράγισε με τη σφραγίδα του και την τοποθέτησε στο μποντσουντάν, κοντά στη νεκρική πλάκα της Ο-Τέι.\nΕντούτοις, επειδή ο Ναγκάο ήταν μοναχογιός, έπρεπε να νυμφευθεί. Λίγο καιρό αργότερα αναγκάστηκε να υπακούσει στις επιθυμίες της οικογένειάς του και να δεχτεί για σύζυγό του εκείνη που του διάλεξε ο πατέρας του. Ωστόσο, και μετά τον γάμο του, εξακολούθησε να αφήνει προσφορές μπροστά στην πλάκα της Ο-Τέι και ποτέ δεν έπαψε να τη θυμάται με αφοσίωση και τρυφερότητα. Όμως σιγά σιγά, η εικόνα της ξεθώριαζε στο μυαλό του, σαν όνειρο που δυσκολεύεται να το ξαναθυμηθεί κανείς. Και τα χρόνια περνούσαν.\nΜέσα σε αυτό το διάστημα του έτυχαν πολλές δυστυχίες.\nΠρώτα έχασε τους γονείς του και έπειτα τη γυναίκα του και το μοναδικό του παιδί, κι έτσι βρέθηκε μόνος στον κόσμο. Εγκατέλειψε το χαροκαμένο του σπίτι και έφυγε για ένα μακρινό ταξίδι, με την ελπίδα να ξεχάσει τις λύπες του.\nΜια μέρα, κατά τη διάρκεια των ταξιδιών του, έφτασε στο Ικάο, ένα ορεινό χωριό, που ακόμα φημίζεται για τις ιαματικές πηγές του και την όμορφη θέα του στις γύρω περιοχές. Στο χάνι του χωριού που έμεινε, μια νέα κόρη ήρθε για να τον περιποιηθεί. Μόλις ο Ναγκάο είδε το πρόσωπό της, λαχτάρησε όσο ποτέ άλλοτε μέχρι τότε.\nΤόσο πολύ έμοιαζε με την Ο-Τέι, που τσίμπησε το χέρι του για να βεβαιωθεί πως δεν ονειρευόταν. Όσο εκείνη πηγαινοερχόταν για να φέρει φωτιά και φαγητό ή να τακτοποιήσει το δωμάτιο του ξένου, κάθε κίνησή της ξυπνούσε μέσα του κάποια ευχάριστη ανάμνηση της κόρης με την οποία είχε δεθεί μικρός. Της μίλησε και εκείνη του απάντησε με μια τόσο τρυφερή και καθάρια φωνή, που η γλυκύτητά της του θύμισε εκείνες τις ευτυχισμένες μέρες, προκαλώντας του μια ανεξέλεγκτη θλίψη.\nΈπειτα, με μεγάλη περιέργεια, τη ρώτησε:\n" Αδελφή μου, τόσο πολύ μοιάζεις μ' ένα πρόσωπο που γνώριζα πριν από πολύ καιρό, που ξαφνιάστηκα μόλις μπήκες για πρώτη φορά σ' αυτό το δωμάτιο. Επίτρεψέ μου, λοιπόν, να σε ρωτήσω ποια είναι η πατρίδα σου και πώς σε λένε;"\nΜε την αλησμόνητη φωνή της πεθαμένης, του απάντησε αμέσως:\n" Με λένε Ο -Τέι κι εσύ είσαι ο Ναγκάο Τσοζέι από το Ετσίζεν, ο προορισμένος για μένα σύζυγος. Εδώ και δεκαεπτά χρόνια πέθανα στη Νιιγκάτα. Τότε έκανες μια γραπτή υπόσχεση πως θα με νυμφευόσουν, αν ποτέ γύριζα πίσω σε σένα σ' αυτόν τον κόσμο, στο σώμα γυναίκας, και σφράγισες αυτή τη γραπτή υπόσχεση με τη σφραγίδα σου και την τοποθέτησες στο μποντσουντάν, κοντά στην πλάκα που είχε γραμμένο το όνομά μου. και γι' αυτό γύρισα..."\nΜόλις είπε αυτά τα λόγια, έπεσε αναίσθητη.\nΟ Ναγκάο την παντρεύτηκε και ο γάμος τους ήταν ευτυχισμένος. Όμως ύστερα από την πρώτη συνομιλία τους, η Ο - Τέι δεν μπόρεσε ποτέ να θυμηθεί τι του είπε σαν απάντηση στην ερώτηση που της έκανε στο Ικάο. Ούτε μπορούσε να θυμηθεί τίποτα από την προηγούμενή της ύπαρξη. Η ανάμνηση της προηγούμενης ζωής της, που μυστηριωδώς ανέλαμψε τη στιγμή εκείνη της συνάντησης, λησμονήθηκε και έμεινε για πάντα στο σκοτάδι.\nΛευκάδιος Χερν, Καϊντάν. Ιαπωνικές Ιστορίες για Παράδοξα Πράγματα,μετφρ. Φρίξος Ηλιάδης Εμπειρία Εκδοτική, Αθήνα 2017\n" Και μόνο με το να διαβάσει κανείς τα ονόματα των ιστοριών αυτών, νομίζει πως θα ακούσει την καμπάνα κάποιου βουδιστικού ναού να χτυπά κάπου μακριά. Μερικές από αυτές τις ιστορίες είναι γραμμένες για γυναίκες και παιδιά, δηλαδή από το λεπτό εκείνο υλικό από το οποίο γίνονται τα πιο όμορφα παραμύθια του κόσμου όλου. Είναι παράδοξες αυτές οι Γιαπωνέζες κόρες και γυναίκες. Είναι σαν κι εμάς χωρίς να είναι. Και τα βουνά, και τα λουλούδια, και ο ουρανός είναι εντελώς διαφορετικά από τα δικά μας. Κι όμως, με μια μαγική δύναμη που μόνο ο Λευκάδιος Χερν κατέχει, σ' αυτές τις παράξενες ιστορίες ενός κόσμου που είναι τόσος ακατανόητος σ' εμάς, μας δίνει μια φευγαλέα εντύπωση κάποιας πνευματικής πραγματικότητας" ( από το οπισθόφυλλο)\nΟ Λευκάδιος Χερν θεωρείται ο εθνικός συγγραφέας - λαογράφος της Ιαπωνίας. Γεννήθηκε στην Αγία Μαύρα, σημερινή Λευκάδα, στις 27 Ιουνίου 1850 και πέθανε από ανακοπή στο Οκούμπο της Ιαπωνίας στις 26 Σεπτεμβρίου 1904 σε ηλικία 54 ετών.\nΓονείς του ήταν ο Ιρλανδός γιατρός Κάρολος Χερν, στρατιωτικός γιατρός στο Βρετανικό Σώμα των Επατνήσων και η Ρόζα Κασιμάτη,Ελληνίδα από τα Κύθηρα. Όταν ο πατέρας του μετατέθηκε το 1856 στις Δυτικές Ινδίες, η οικογένεια έφυγε για το Δουβλίνο. Μετά το διαζύγιο των γονιών του την επιμέλεια του ανέλαβε η Σάρα Μπρέναν, συγγενής του πατέρα του. Σε ηλικία 16 ετών έχασε το ένα του μάτι σε κάποιο παιχνίδι και στα 19 του χρόνια, έφυγε για την Αμερική. Ασχολήθηκε με τη δημοσιογραφία και με την ιδιότητα του δημοσιογράφου έφθασε το 1889 στη Γιοκοχάμα, απεσταλμένος ενός αμερικανικού περιοδικού. Λίγο καιρό αργότερα έσπασε το συμβόλαιο με το περιοδικό και εγκαταστάθηκε στο Ματσούε της Β.Δ. Ιαπωνίας. Εκεί σχετίστηκε με διάφορους σημαντικούς ανθρώπους αναπτύσσοντας αδελφική σχέση μαζί τους. Δεκαπέντε μήνες μετά παντρεύτηκε την κόρη ενός πρώην σαμουράι, την Κοϊζούμι Σέτσου με την οποία απέκτησε τέσσερα παιδιά. Στη συνέχεια εγκαταστάθηκε στο Κουαμαμότο και δίδαξε τρία χρόνια στο δημόσιο κολέγιο της πόλης. Το 1896 πήρε την ιαπωνική υπηκοότητα και το ιαπωνικό επώνυμο του πεθερού του, Κοϊζούμι, μαζί με το γιαπωνέζικο όνομα Γιάκουμο. Έγινε ο Γιάκουμο Κοϊζούμι. Προσχώρησε επίσης στον σιντοϊσμό και στο βουδισμό. Μετά η οικογένεια εγκαταστάθηκε στο Τόκιο και δίδαξε στο Αυτοκρατορικό Πανεπιστήμιο του Τόκιο ως καθηγητής αγγλικής γλώσσας.\nΟ τάφος του Λευκάδιου Χερν, στο νεκροταφείο Ζοσιγκάγια στο Τόκιο.\n" Στην καρδιά της Άπω Ανατολής, ρίζωσε και εργάστηκε ως δάσκαλος αγγλικών και συγγραφέας, μέχρι το θάνατό του, σε ηλικία 54 ετών. Αφηγήθηκε παραδοσιακές ιστορίες, σκοτεινούς μύθους, αλλόκοτες δοξασίες, παγερές νύχτες με φαντάσματα, νεαρούς σαμουράι και ματωμένα ξίφη.\nΆφησε λογοτεχνική προίκα 4000 σελίδων και έναν πολυπολιτισμικό μύθο, αναζητώντας τη φωνή που " μου έλεγε πάντα ιστορίες που με έκαναν να αναρριγώ από το κεφάλι μέχρι τα πόδια από την ευχαρίστηση"".\nΤο 1965 ο σκηνοθέτης Μασάκι Κομπαγιάσι μετέφερε τέσσερις ιστορίες από το Καϊντάν στον κινηματογράφο.\nΤο 2004 η Ιαπωνία τίμησε τον Λευκάδιο Χερν με έξι ιαπωνικά και διεθνή συμπόσια καθώς και με αναμνηστικό γραμματόσημο στη σειρά Εξέχοντες του Πολιτισμού.\nΣτη Λευκάδα, στην επέτειο των 110 χρόνων από το θάνατό εγκαινιάστηκε το Ιστορικό Κέντρο Λευκάδιος Χερν. Στους γαλάζιους τοίχους του ξετυλίγεται η ζωή του και το ταξίδι του στην άλλη άκρη του κόσμου , αλλά και στη φαντασία ( Οι πληροφορίες βασίστηκαν στη εισαγωγή του βιβλίου)\nΕτικέτες Λευκάδιος Χερν , Ξένη Λογοτεχνία\nΤο «Canto General» εκδόθηκε για πρώτη φορά παράνομα στη Χιλή το 1950, μεταφράσθηκε στα ελληνικά από την Δανάη Στρατηγοπούλου και μελοποιήθηκε στο Παρίσι το 1972 από τον Μίκη Θεοδωράκη. Eκείνη την εποχή, ο Pablo Neruda ήταν πρέσβης της Χιλής στο Παρίσι και παρακολούθησε, ενθουσιασμένος, κάποιες από τις πρόβες του έργου μαζί με τη σύζυγό του. Τον Σεπτέμβρη του 1973, στο πλαίσιο της μεγάλης περιοδείας του στη Λατινική Αμερική, ο Μίκης Θεοδωράκης επρόκειτο να παρουσιάσει το έργο στο στάδιο του Santiago. Τα σχέδια του ανατράπηκαν όμως στις 11 του Σεπτέμβρη, όταν ευρισκόμενος στη Βενεζουέλα, πληροφορήθηκε για το στρατιωτικό πραξικόπημα του Πινοσέτ, που ανέτρεψε την εκλεγμένη σοσιαλιστική κυβέρνηση του Αλιέντε (o οποίος πέθανε τη μέρα του πραξικοπήματος). Λίγες μέρες μετά, στις 23 Σεπτεμβρίου, έφυγε από τη ζωή και ο Pablo Neruda. Ο Πινοσέτ παρέμεινε στην εξουσία μέχρι το 1990, με αποτέλεσμα τo έργο να παρουσιαστεί τελικά στη Χιλή είκοσι χρόνια μετά, το 1993…\nΕτικέτες Μαρία Φαραντούρη , Μελοποιημένη Ποίηση , Μίκης Θεοδωράκης , Πέτρος Πανδής , Pablo Neruda\nΗ προσφυγιά κίνησε κι απλώθηκε σ' ολόκληρη την έκταση της Ελλάδας, σαν το ποτάμι που ξεχείλισε κι έχασε τη στράτα του, σαν το πεινασμένο κοπάδι που αναζητάει βοσκή. Οι καταυλισμοί και οι περιμαντρωμένοι χώροι δε τη χωρούσαν πια και δεν την κρατούσαν.\nΕνάμισι εκατομμύριο πεινασμένα στόματα...Ενάμισι εκατομμύριο φτηνά χέρια...Ενάμισι εκατομμύριο διψασμένοι άνθρωποι για δουλειά, για γαλήνη, για ελπίδα, τριγυρνούσαν στους δρόμους της Ελλάδας με τα χέρια στις τσέπες της ανέχειας!\nΈβγαζε ο πρόσφυγας τη ζωή του στον πλειστηριασμό της φτήνιας, όσο όσο. Για ένα ξεροκόμματο στο εργοστάσιο. Για μια χούφτα καλαμπόκι στα χωράφια. Κι η ντόπια φτωχολογιά σκιάχτηκε. Σκιάχτηκε ο αγρότης, γιατί του είπανε πως ο πρόσφυγας θα έπαιρνε εκκλησιαστικά χτήματα κι απαλλοτριωμένη γη να την κάνει, καταπώς λέγανε, κεντίδι λαχταριστό! Η έχθρητα ξεμύτισε. Μα απ' όλη αυτή τη σύγχυση τ' αφεντικά βγήκαν κερδισμένα, γιατί δε ματαγίνονται εύκολα τέτοιες ευκαιρίες. Γέμισαν οι πολιτείες άνεργους και η ύπαιθρος παρακεντέδες. Ξεχέρσωναν την άγονη γη. Πέτρα να δει το μάτι σου!\nΚι ήταν κι άλλες χιλιάδες που τράβηξαν κατά τα έλη, ατέλειωτα έλη και μιλιούνια κουνούπια. Είχαν γενεί οι άνθρωποι σαν την κίτρινη φυλή. Σωστοί κούληδες. Και τα "εγγειοβελτιωτικά έργα και η αποξήρανσις των ελών" κουδούνιζαν σε κάθε εκλογική περίοδο, το ίδιο κούφια κι άκαρπα, όπως και η " αστική αποκατάστασις των προσφύγων". Κι έμενε στυφή η ανάμνηση τους πάνω στις πρησμένες σπλήνες των παιδιών.\nΜα η προσφυγιά σφηνώθηκε πάνω στη γη της Ελλάδας κι άρχισε να μαλάζεται με τη ζωή της και να χαράζει αποφασιστικά την εξέλιξή της. Είδε κι έπαθε ν' απαλλαγεί ο πρόσφυγας από το λαχταριστό όνειρο του γυρισμού. Κι όταν το ξερίζωσε απ' την ψυχή του, τότε, η μοναξιά κι η κακομοιριά, κι ανάμνηση του χαμένου παράδεισου, κι η ανάμνηση της νικημένης ραγιαδοσύνης και της πολεμικής αντάρας, όλα έσμιξαν σιγά σιγά κι έγιναν αποφασιστικότητα για δράση, για μια καλύτερη, ανθρωπινότερη ζωή. Κι έγιναν οι πρόσφυγες και οι συνοικισμοί τους μια καινούρια ανανεωτική δύναμη για την Ελλάδα, προζύμι προκοπής.\nΚάποιοι τη νιώσαν αυτή την αλλαγή, της δώσανε συνείδηση και χρώμα και τη μεταδώσανε και στους άλλους. Δέσανε κόμπο τη δυστυχία τους με του πλαϊνού τους, όποιος κι αν ήταν, πρόσφυγας ή ντόπιος, κι από το τριμμένο αυτό νήμα άρχισαν να πλέκουν τις νέες ελπίδες τους, μαζί μ' ολόκληρο τον ελληνικό λαό.\nΤέντωσαν τ' αυτί τους και το' μαθαν ν' αφουγκράζεται όλες τις καρδιές που χτυπούσαν στον ίδιο ρυθμό· χιλιάδες αγαναχτισμένες καρδιές. Κι ένιωσαν τότε μια ξαφνική, πρωτόγνωρη δύναμη. Ο πρόσφυγας δεν ήταν μόνος με τη μοίρα να κλαίει· ήταν πολλοί. Ήταν ο ελληνικός λαός...\nΔιδώ Σωτηρίου, Μέσα στις φλόγες, Κέδρος , Αθήνα 1996, 28η έκδοση.\nΤο μυθιστόρημα αυτό της Διδώς Σωτηρίου, που έφυγε από τη ζωή στις 23 Σεπτεμβρίου 2004, στηρίζεται σε μια ιστορία εμπνευσμένη από το άλλο της μυθιστόρημα " Οι νεκροί περιμένουν". Η συγγραφέας την δούλεψε κατά τέτοιο τρόπο ώστε να μπορούν να τη διαβάσουν παιδιά.\nΕτικέτες Διδώ Σωτηρίου , Μυθιστόρημα , Νεοελληνική Λογοτεχνία , Προσφυγιά\nΣτο πάτωμα ενός βιβλιοπωλείου με παλιές εκδόσεις βρίσκονται τις περισσότερες φορές αληθινοί θησαυροί σε απίστευτα χαμηλές τιμές. Ανάμεσα σε διάφορα βιβλία με φθαρμένες και κιτρινισμένες σελίδες εντόπισα πέντε τεύχη του λογοτεχνικού περιοδικού" Ηπειρωτικές Σελίδες" που το εξέδιδε επιτροπή κάθε μήνα στα Γιάννενα από το 1952 και έγραφαν αξιόλογοι συγγραφείς και ποιητές , ηπειρώτες κ.α. Στο πρώτο φύλλο του περιοδικού, Σεπτέμβριος 1952, διάβασα και αυτό το όμορφο άρθρο για τα "Βιβλία του δρόμου" , το οποίο ο αρθρογράφος υπογράφει με το ψευδώνυμο ΕΦΗΜΕΡΟΣ. Πού να ήξερε ότι και το δικό του άρθρο το βρήκαμε όχι στο ράφι του βιβλιοπωλείου , αλλά στο πάτωμα, στο"δρόμο"\nΣυνηθίσαμε να λέμε γυναίκες του δρόμου, τις δυστυχισμένες εκείνες υπάρξεις που κατάντησαν να πωλιούνται στο πεζοδρόμιο. Μα να που έχουμε και βιβλία του δρόμου, τα βιβλία που κι' αυτά προσφέρονται στο δρόμο. Υπάρχει μια κάποια ομοιότητα μεταξύ τους γιατί η ανθρώπινη αξιοπρέπεια όπως και το βιβλίο έχουν μια ιερότητα που όταν γίνει αγοραία, θλίβει. Το ανθρώπινο πνεύμα δεν ανέχεται αυτόν τον ξεπεσμό. Διαμαρτύρεται.\nΣτην πόλι μας τα βιβλία πωλιούνται κι' αγοράζονται μόνο στα βιβλιοπωλεία, μ' επιμέλεια και στοργή φυλαγμένα στα ράφια και στις προθήκες τους. Μα στην Αθήνα, όπως και στις μεγάλες ξένες πολιτείες, είναι κάτι συνηθισμένο το είδος αυτό των βιβλίων του δρόμου,των βιβλίων που περιφέρονται εδώ -εκεί ή σ' ένα καροτσάκι φίρδην μίγδην ριγμένα, ετερόκλιτα και τσαλαπατημένα, ή πωλιούνται στην πρόχειρη τάβλα του πεζοδρομίου. Ποιος που έζησε στην Αθήνα δεν θυμάται και δεν νοσταλγεί τη γραφικότητα των γύρω από το Πανεπιστήμιο δρόμων, όπου μπρος στον υπαίθριο βιβλιοπώλη, ο φτωχός φοιτητής, η δασκάλα της ξένης γλώσσας με την καθώς πρέπει μαθήτρια, ο αυστηρός ερευνητής, ο χαριεντιζόμενος αργόσχολος έψαχναν και παζάρευαν όρθιοι, ατέλειωτα;\nΜα να που τις προάλες έκαμε και δω την εμφάνισή του το καροτσάκι με τα βιβλία. Κάπου σε μια γωνιά ο αδιάφορος και κουρασμένος πωλητής μπρος στο καροτσάκι του διαλαλούσε το εμπόρευμά του.\nΗ σκηνή που ήταν απροσδόκητη και ξαφνική με κράτησε ακίνητο, ενώ διάβαινα.\nΑπό τα φοιτητικά μου χρόνια στην Αθήνα ένοιωθα μια συγκίνησι μπρος σ' αυτά τα καϋμένα έκθετα βιβλία που κάπως βάναυσα και χυδαία στοιβάζονται στα καροτσάκια να πωληθούν. Μου θύμιζαν τους τρυφερούς στίχους του Άγρα για τις μυγδαλιές που τις περιφέρουν οι κυρίες σαν "άρρωστα παιδιά". Ίσως γιατί, όπως και παραπάνω είπα, το βιβλίο έχει για το ανθρώπινο πνεύμα μιαν ιερότητα, έχει ( πώς να το πω) κάτι από την ιερότητα του ίδιου του πνεύματος του ανθρωπίνου. Κάτι από την πολυτιμότητα της ίδιας του της ψυχής. Δεν είναι τυχαίο εμπόρευμα, ανώνυμο, όπως όλα τ' άλλα εμπορεύματα της αγοράς. Το ίδιο αίσθημα έννοιωσα πάλι μπρος το καροτσάκι του πλανώδιου πωλητή της πόλης μας. Βιβλία μικρά, μεγάλα, χρυσοδεμένα, πανόδετα, άδετα, πολύχρωμα μού φάνηκε πως καρτερούσαν υπομονητικά το χέρι που θα τα ανέσυρε από το πνιγηρό αυτό ανακάτεμμα, να τα τοποθετήσει εκεί που τους άξιζε. Στην γαλήνη και στην ασφάλεια του σπουδαστηρίου. Και στην αναμονή τους αυτή - μου φάνηκε - πως είχαν όλη τη στωικότητα, την καρτερία του διαπαιδαγωγημένου, του πολιτισμένου ανθρώπου που μπορεί και εξαίρεται πάνω από τη μικρότητα της ανθρώπινης ζωής ατενίζοντας ήρεμα προς μια αιώνια αλήθεια.\nΜα - όπως πολλές φορές συμβαίνει - η πρώτη συγκίνησι υποχώρησε μπρος την περιέργεια και το ενδιαφέρο: Ας ρίξουμε μια ματιά!\nΗ αναζήτηση αυτή ήταν το δεύτερο σκέλος του ενδιαφέροντός μου για τα βιβλία αυτά του δρόμου. Ένα παράδοξο θέλγητρο, μια γοητεία μικρής περιπέτειας με πλημμύριζαν όταν γρήγορα, νευρικά, ανακάτευα τους σωρούς των βιβλίων αναζητώντας κάτι ώμορφο και σπάνιο που θα με αποζημίωνε και θα μου έδινε χαρά και ικανοποίησι.\nΉταν ένα ωχρό και μακρινό αντιφέγγισμα απ' τον πυρετό του αρχαιολόγου που προσδοκά την ανακάλυψι ενός μυστικού από τη μητέρα γη, από την αγωνία και το πάθος του τυχοδιώκτη του Ελντοράντο που σκυμμένος στην άμμο του ποταμού, έψαχνε, για τους χρυσούς κόκκους που θα τον λύτρωναν από τη φτώχεια και την περιπέτεια...\nΤι μικρή ευτυχία όταν τέλος πάντων ύστερ' από μιαν αναζήτηση ( παρ' όλη τη δυσφορία του αμύητου πωλητή που δεν κατανοούσε ούτε συγχωρούσε αυτή την παράξενη βιασύνη) κρατούσα στο χέρι, μικρούς υπάκουους αιχμαλώτους, ένα - δύο βιβλία! Ένοιωθα την ίδια ευχαρίστησι, την ίδια αγνή, πηγαία χαρά ενός ωραίου ηλιοβασιλέματος, μιας καλής πράξης, μιας σπάνιας παρέας!\nΟ πωλητής που με το εμπορικό του ένστικτο ωσφράνθηκε στο σταμάτημά μου το "αλισβερίσι" τόνωσε κάπως την κουρασμένη διαφήμισί του. Τι να γίνει; Ο καθένας τη δουλειά του...\nΗ σκέψεις, η εικόνες που σαν κινηματογραφική ταινεία με παρέσυραν - για λίγες στιγμές - έσβυσαν. Πλησίασα το καροτσάκι κι' άρχισα να ψάχνω τους σωρούς των σκονισμένων βιβλίων...\nΤηρήθηκε η ορθογραφία του αρθρογράφου\nΣτη φωτογραφία η πρώτη σελίδα του περιοδικού. Λείπει το εξώφυλλο\nΑναρτήθηκε από sofia στις 2:09 μ.μ. 1 σχόλιο :\nΕτικέτες άρθρα , βιβλίο , Περιοδικά\nΕτικέτες Μουσική , τραγούδι , Leonard Cohen\nτα δέντρα μού έρχουνται ως τη μέση\nσιγά - σιγά θα' ρθούν κοντά σου\nχιλιάδες άρματα δρεαοανηφόρα.\nΑθήνα, άνοιξη '38\nΓιώργος Σεφέρης Ποιήματα, Ίκαρος, Αθήνα 1977, 11η έκδοση\nΈφυγε στις 20 Σεπτεμβρίου 1971\nΕρμηνεία :Λάκης Χαλκιάς & Ιωάννα Κιουρκτσόγλου\nΔισκογραφία: "Ο Στράτης θαλασσινός ανάμεσα στους αγάπανθους" 1973.\nΑναρτήθηκε από sofia στις 8:51 π.μ. Δεν υπάρχουν σχόλια :\nΕτικέτες Γιάννης Μαρκόπουλος , Γιώργος Σεφέρης , Μελοποιημένη Ποίηση , Ποίηση\nΑναρτήθηκε από sofia στις 9:38 π.μ. Δεν υπάρχουν σχόλια :\nΤο 2018 συμπληρώθηκαν 150 χρόνια από τη γέννηση του Κώστα Κρυστάλλη και δόθηκε η αφορμή για αφιερώματα που οδήγησαν με τη σειρά τους σε μια σύγχρονη θεώρηση της προσωπικότητας και του έργου του.\nΗ αλήθεια είναι πως ο Κώστας Κρυστάλλης και το έργο του δεν είναι και τόσο γνωστά εκτός από πολύ λίγα ποιήματά του. Θα έλεγε κανείς ότι είναι υποτιμημένος, αλλά μήπως είναι ο μοναδικός; Παλιότερα υπήρχε δείγμα της δουλειάς του στα σχολικά βιβλία, αλλά νομίζω ότι έχει αφαιρεθεί από τα σημερινά.\nΠριν λίγους μήνες κυκλοφόρησε από το Βιβλιοπωλείον της Εστίας το μυθιστόρημα του Ευάγγελου Αυδίκου Οδός Οφθαλμιατρείου.\nΟδός Οφθαλμιατρείου είναι ο δρόμος στον οποίο βρισκόταν το τυπογραφείο που δούλεψε ο Κώστας Κρυστάλλης όταν κυνηγημένος από τους Τούρκους έφτασε στην Αθήνα.\nΗ ιστορία αρχίζει κάπου στην Αμερική όταν ο Κρυστ Σούλτις, νεαρός απόγονος Ηπειρωτών μεταναστών, τεχνοκράτης , με μεγάλη καριέρα και πολλά λεφτά, συναντιέται με τα ποιήματα του Κρυστάλλη και αρχίζει σιγά σιγά να αλλάζει ο τρόπος που μέχρι τότε έβλεπε τα πράγματα και τους ανθρώπους, αλλά και τον ίδιο του τον εαυτό και τις σχέσεις του.\nΗ επιστροφή του στην Ελλάδα σηματοδοτεί ένα ταξίδι στη μνήμη, ένα προσκύνημα στο γενέθλιο τόπο των προγόνων του αλλά του ανοίγει και ένα δρόμο προς την αυτογνωσία.\nΟ Κρυστ / Χρήστος αναζητεί τα ίχνη του Κρυστάλλη στους τόπους που γεννήθηκε, έζησε, δούλεψε και πέθανε. Οι ενσωματωμένοι στίχοι του ποιητή και τα στοιχεία από τα πεζογραφήματά του πλέκουν την ιστορία της ζωής του. Ο ήρωας όμως συνομιλεί και με άλλους ποιητές και συγγραφείς των οποίων τα ονόματα αλλού αναφέρονται και αλλού υπονοούνται. Το παρελθόν μπλέκεται με το παρόν , οι εποχές εναλλάσσονται και ο Κρυστάλλης παίρνει τη θέση του στον παρόντα χρόνο.\nΟ Κρυστ νιώθει συνεχώς δίπλα του τον ποιητή σαν σκιά, σαν ήχο , σαν φάντασμα, σαν ύπαρξη ζωντανή μπροστά του να εξομολογείται στιγμές από τη ζωή του. Βλέπουμε έναν Κρυστάλλη κυνηγημένο για τις ιδέες από την τουρκοκρατούμενη πατρίδα του, πεινασμένο στην απελευθερωμένη Αθήνα, διψασμένο για ζωή και μόρφωση να έρχεται αντιμέτωπος με την αναλγησία και την αδιαφορία των ομογενών του στην πρωτεύουσα. Αναδεικνύεται επίσης ο ερωτικός Κρυστάλλης μέσα από τη σκέψη, το όνειρο και τη συνομιλία της Φωτεινής, της φίλης του Κρυστ.\nΟ συγγραφέας με λογοτεχνικά ευρήματα όπως επιστολές και όνειρα προωθεί την ιστορία και αποκαλύπτει βιογραφικές πληροφορίες για τον Κρυστάλλη και μέσα από αυτές τις επαφές και τη διαρκή αναζήτηση ο ήρωας του μυθιστορήματος ωριμάζει πνευματικά.\nΟ αναγνώστης ίσως διαπιστώσει σε ορισμένα σημεία έναν υπερβολικό λυρισμό, αλλά συγχρόνως θα νιώσει συγκίνηση με την τρυφερότητα και την ευαισθησία που ο συγγραφέας προσεγγίζει τον λογοτέχνη Κρυστάλλη και κυρίως τον άνθρωπο Κρυστάλλη. Η γραφή συνεπαίρνει και σε αυτό βοηθάει η ωραία γλώσσα και οι πλούσιες περιγραφές τόπων και τοπίων. Οι σελίδες αποπνέουν άρωμα ποίησης και ο Κρυστάλλης παρουσιάζεται μπροστά μας ζωντανός και σύγχρονος να δανείζεται την ύπαρξη του ήρωα για να μιλήσει για τα ανομολόγητα.\nΦτάνοντας στο τέλος του μυθιστορήματος γεννιέται η επιθυμία να πάρουμε στα χέρια μας τα ποιήματα και τα πεζογραφήματα του Κώστα Κρυστάλλη να τα διαβάσουμε ξανά από την αρχή και να του δώσουμε τη θέση που του αξίζει στη νεοελληνική λογοτεχνία . Το έργο του νερό που ξεδιψάει την ψυχή σε μια άνυδρη εποχή.\nΕυάγγελος Αυδίκος Οδός Οφθαλμιατρείου, Βιβλιοπωλείον της ΕΣΤΙΑΣ, Αθήνα 2019.\nΑναρτήθηκε από sofia στις 11:03 π.μ. 2 σχόλια :\nΕτικέτες Ευάγγελος Αυδίκος , Ηπειρώτες Λογοτέχνες , Κώστας Κρυστάλλης , Μυθιστόρημα\nΣτις 15 Αυγούστου 1982, ο Μάνος πήγε στο σπίτι της πρώτης γυναίκας του στο Χολαργό, για να ευχηθεί και στη Μάρω και στη Μυρσίνη, "χρόνια πολλά", που γιόρταζαν. Στο δρόμο για το Χολαργό, μέσα στο αυτοκίνητο του Παγωμένου, γύρισε στον πατέρα του και του είπε: " Μπαμπά, θα' ρθεις να με πάρεις από το αεροδρόμιο, όταν θα επιστρέψω;" Λέει, σήμερα, ο Ανδρέας Λοΐζου: " Τον κοίταξα έκπληκτος. Ποτέ δε μου'χε πει τέτοιο πράγμα - να πάω να τον πάρω από το αεροδρόμιο. " Και πού θα ξέρω παιδί μου, πότε θα' ρθεις;" τον ρώτησα. " Θα σου τηλεγραφήσω", μου απάντησε. Τώρα που το σκέφτομαι, δεν ξέρω γιατί μου' κανε αυτή την κουβέντα. Λες να προαισθανόταν το τέλος του και ζητούσε, σαν παιδί, να πάρει κουράγιο, με τη σκέψη πως θα γυρίσει και θα τον περιμένω, εγώ, ο πατέρας του, στο αεροδρόμιο;"\nΟ Μάνος διανυκτέρευσε στο σπίτι της Μάρως και της Μυρσίνης. Το πρωί της επομένης, κι ενώ τον περίμενε στο αυτοκίνητο για να τον πάρει στο αεροδρόμιο, ο Παγωμένος, ο Λοΐζος, κατεβαίνοντας μαζί με τη Μάρω, με το ασανσέρ, έγειρε το κεφάλι του στον ώμο της και της εξομολογήθηκε: " Μάρω, φοβάμαι, πως αυτό το ταξίδι στη Μόσχα, θα' ναι το τελευταίο. Φοβάμαι, πως δε θα ξαναγυρίσω..."\nΉταν η κατάρρευση. Γιατί, ως τότε και από παιδί, ο Μάνος, όπως θα μου πει ο παιδικός του φίλος Φώτης Κωνσταντινίδης, " έμπαινε, συνεχώς, σ' ένα δικό του πλανήτη. Σ' ένα δικό του κόσμο. Παρατηρούσα, πως συχνά, βρισκόταν σε μια κατάσταση μέθης. Και καλλιεργούσε την ιδέα ότι ήταν αθάνατος. Ότι μπορούσε να κάνει οποιαδήποτε κατάχρηση, να μπει σε οποιαδήποτε συγκινησιακή περιπέτεια και να βγει χωρίς απώλειες. Ναι. Καλλιέργούσε την ιδέα ότι ήταν αθάνατος".\nΜένω σ' αυτό το τελευταίο: " Καλλιεργούσε την ιδέα ότι ήταν αθάνατος". Και ρωτάω: " Πέθανε ο Μάνος Λοίζος;"\nΛευτέρη Παπαδόπουλου , Μάνος Λοΐζος, Κάκτος, Αθήνα 1983, 2η έκδοση\nΑναρτήθηκε από sofia στις 11:39 π.μ. Δεν υπάρχουν σχόλια :\nΕτικέτες Γιάννης Νεγρεπόντης , Λευτέρης Παπαδόπουλος , Μάνος Λοΐζος , Μαρία Φαραντούρη\nΑπό τη συλλογή του Σέιμους Χίνι Ο Θάνατος ενός φυσιογνώστη (1966) (μτφρ. Κατερίνα Σχινά).\nΑναρτήθηκε από sofia στις 11:03 π.μ. Δεν υπάρχουν σχόλια :\nΕτικέτες Κατερίνα Σχινά , Ξένη Λογοτεχνία , Ποίηση , Σέιμους Χίνι\nΟ Στέλιος Καζαντζίδης έφυγε από τη ζωή στις 14 Σεπτεμβρίου 2001.\nΗ κηδεία του εμπνέει τη συγγραφέα Μαριάννα Τζιαντζή και γίνεται η αφορμή για μια περιήγηση στις αυλές των θαυμάτων στο εξαιρετικό μυθιστόρημα "Αντίο στις αυλές των θαυμάτων"\nΗ βιβλιοπαρουσίαση αναδημοσιεύεται από το ηλεκτρονικό περιοδικό Κατιούσα\nΑναρτήθηκε από sofia στις 4:49 μ.μ. Δεν υπάρχουν σχόλια :\nΕτικέτες Μαριάννα Τζιαντζή , Μυθιστόρημα , Νεοελληνική Λογοτεχνία , Στέλιος Καζαντζίδης\n"Άσε το Φθινόπωρο γύρω σου να στρώσει τ' άνθη τα στερνά..."\nμια πνοή περνά.\nΠάντα σε προσμένει\nμια άνοιξη ξανά.\nΕρμηνεία : Διονύσης Τσακνής και Παιδική Χορωδία Δημήτρη Τυπάλδου\nΕτικέτες Διονύσης Τσακνής , Εποχές , Κώστας Χατζόπουλος , Μελοποιημένη Ποίηση , Μίκης Θεοδωράκης , Φθινόπωρο\n...Ξαφνικά άρχισαν να χτυπάνε απανωτά οι καμπάνες. Φωνές απ' το δρόμο, φασαρία, τρεχαλητά.\n- Φωτιά, φωτιά...\n- Φωτιά, Χριστιανοί καιγόμαστε...\nΆνοιξαν την πόρτα. Η γειτονιά ξεχυμένη έξω. Όλοι ρωτάνε μ' απόγνωση. Σε λίγο, λες κι έγιναν οι δρόμοι ποτάμια από ανθρώπους που τρέχουν στη θάλασσα...Τίποτα δεν μπορεί να τους σταματήσει. Ετοιμάστηκαν κι αυτοί να φύγουν. Φέρνει ο ξάδελφος Λεωνίδας με τον Κλήτο έναν αραμπά που βρήκαν παρατημένο στο δρόμο. Ανεβάζουν εκεί τη νενέ, φορτώνουν τα ντέγκια και τους μπόγους, και ξεκινάνε για την παραλία. Ο Κλήτος κι ο Λεωνίδας σέρναν τον αραμπά. Η μαμά βαστούσε το μωρό το Βασιλάκη. Ο μπαμπάς το Λευτεράκη, και τ' άλλα παιδιά κρατιόταν απ' τα χέρια.\nΚοντεύοντας στην παραλία, μπούκωσαν οι δρόμοι. Χιλιάδες κόσμος φορτωμένος με μωρά, με μπόγους, με ντέγκια. Άρρωστοι, γέροι και παιδιά στους αραμπάδες. Κι η φωτιά όλο και δυνάμωνε...\nΚάποτε το μπουλούκι των χριστιανών σταμάτησε. Ούτε μπρος , ούτε πίσω. Μπρος η θάλασσα. Πίσω η φωτιά. Κι απ' τα πλάγια άλλα μπουλούκια. Και πίσω, παντού οι Τούρκοι που χτυπούσαν, σκουντούσαν με όπλα, με σπαθιά. Κανείς δεν μπορούσε πια να προχωρήσει. Σφηνώθηκαν εκεί, πλάι στη θάλασσα, ώσαμε το πρωί. Τα παιδιά ξάπλωσαν κάτω απ' τον αραμπά.\nΗ φωτιά χυμούσε στον ουρανό. Φώτιζε παράξενα τη νύχτα. Μαυροκόκκινες φλόγες γλείφαν το στερέωμα, λες κι ήταν φαντάσματα που χόρευαν αλλόκοτα, με μουσική τα ουρλιάσματα των Τούρκων, το θρήνο των χριστιανών, το βόγκο των πληγωμένων, το τρίξιμο και το γδούπο των σπιτιών που γκρεμίζονταν.\nΤο πρωί τους βρήκε άλλο κακό. Οι Τούρκοι μάζευαν τους άντρες. Πού να κρυφτεί τόσο αντρομάνι; Ζάρωναν τα παλικαράκια να φαίνονται παιδιά. Καμπούριαζαν και γίνονταν κουβάρι οι μεγάλοι να δείχνουν γέροι. Άρπαζαν τα όμορφα κορίτσια. Μονομιάς όλα φόρεσαν της νενές το φακιόλι να κρυφτεί τ' όμορφο νεανικό μούτρο.\nΜες στο ξεδιάλεγμα και στην ανεμομπουμπούλα, βρέθηκε ο Χατζηνάσος με την οικογένειά του μαζί με άλλους σ' ένα δρόμο της Πούντας. Σε λίγο είδαν έναν σκοτωμένο. Ήταν μισοσκεπασμένος μ' ένα παλτό. Η Ιφιάνασσα πρώτη φορά βλέπει σκοτωμένο. Κοιτάει τα γυμνά ξυλιασμένα πόδια με τα κιτρινιασμένα νύχια, που εξείχαν απ' το παλτό. Δεν ήξερε, καθώς τον κοίταζε, πως απ' εκείνη τη μέρα, μόλις θα' βγαζε τη νύχτα τα πόδια της όξω απ' το σκέπασμα, αμέσως θα' ρχόταν στο νου ο σκοτωμένος της Σμύρνης, και τρομαγμένη θα τα ξανατραβούσε μέσα.\nΠιο πέρα σμίξαν μ' άλλους, κι όλοι μαζί φτάσανε στο Πανιώνιο...Εκεί μπήκαν μέσα στο νεκροταφείο. Η πρώτη δουλειά όλων ήταν ν' ανοίξουν τα μνήματα. Να κρύψουν μέσα τους άντρες. Να μουντζουρώσουν τα κορίτσια. Να τα ντύσουν γριές.\nΠάει η Ελένη να ξεσκεπάσει τη μητέρα της, βλέπει ότι ήταν πεθαμένη. Μάνι μάνι, άνοιξαν ένα μνήμα να τη θάψουν. Βρέθηκε κι ένας παπάς.\n- Τύχη που είχε η γριά! Τη διάβασαν κιόλας! Κάνει ένας Αρμένης, που είχε κρυφτεί στον πλαϊνό τάφο. Αλί σε μας, που θα πάμε αδιάβαστοι...\nΔυό μέρες έμειναν στο νεκροταφείο.\n- Οι Τούρκοι σφάζουν, κρεμούν, σκοτώνουν.\n- Το Χρυσόστομο τον σέρνανε στα σοκάκια και σιγά σιγά τον κόβανε κομμάτια κομμάτια. Μαρτύρησε ο Μητροπολίτης μας. Άγιασε...\n- Οι σύμμαχοι δεν βοηθούν...\n- Βαπόρια φορτώνουν κόσμο για την Ελλάδα. Όποιος προφτάσει και μπει...\n- Η φωτιά τίποτα δεν άφησε όρθιο. Από τέσσερα μέρη η φωτιά...\n- Η φωτιά κι οι λεηλασίες φάγανε τη Σμύρνη.\n- Πάει πια, πέθανε η Σμύρνη.\n- Μου' ρχεται στο νου το γνωμικό που λέει:\n" Η Πόλη αν καεί, η Σμύρνη κάνει Πόλη.\nΗ Σμύρνη αν καεί, Σμύρνη δεν κάνει η Πόλη".\n- Τώρα που κάηκε, κανείς πια δεν μπορεί να την αναστήσει.\n-Ας γλιτώσει ο κοσμάκης, και πάλι θα ξαναγίνει. Η Σμύρνη θα ξανακάνει τη Σμύρνη.\nΤρεις μέρες στο νεκροταφείο. Η πείνα άρχισε να τους παιδεύει. Κανείς δεν παίρνει απόφαση. Κι όλο έρχονται και καινούριοι. Να κουνηθούν δεν μπορούν.\n- Αφεντικό, έφερα ψωμί και κασκαβάλι. Ήταν ο Πανάνης.\n- Ποιος σου είπε; πού ήξερες ότι είμαστε εδώ;\n- Σας είδε από μακριά ο αδερφός μου. Μ' έστειλε να σας πάρω. Έχουμε δικό μας φούρνο στο Νταραγάτσι. Εκεί πλύθηκαν, άλλαξαν, έφαγαν ψωμί και φαΐ μαγειρεμένο.\n- Δεν ξεχνάμε, αφεντικό, που μας βοήθησες ν' ανοίξουμε το φούρνο. Τι γίνεται ο κύριος Μήτσος;\n- Πριν απ' τη φωτιά έχω να τον δω. Εσείς δεν ακούσατε τίποτα;\n- Όχι, μονάχα για τους Μαινεμενλήδες μάθαμε. Πιάσανε καμιά δεκαπενταριά, όσους βρήκαν, και τους σκοτώσαν, επειδή σκοτώσανε τότε τον καϊμακάμη.\n- Έμαθες ποιους σκότωσαν;\n- Τον Ανανία τον πιάσαν αμέσως στο Κορδελιό. Εκεί τον κρέμασαν. Το Νικολάκη το Σαραφείδη , τον Αλέκο τον Αλεξίου, το Σπύρο και το Στέλιο Παλά, τον Νίκο τον Ατζεμιδάκη, τον Αυγεράκογλου και δεν ξέρω ποιους άλλους. Δάκρυσες αφεντικό. Ποιος να το περίμενε...\n- Εσύ τι θα κάνεις; Βλέπω δουλεύεις. Τι σκοπό έχεις;\n- Λέω να μείνω αφεντικό. Μπόρα είναι και θα περάσει. Τώρα που έχω δουλειά δικιά μου, να την αφήσω; Εσύ τι σκέφτεσαι;\n- Εγώ;...Μόλις μπορέσουμε θα φύγουμε.\nΣε μια βδομάδα ξεσηκώθηκε πάλι ολόκληρη η οικογένεια, μ' απόφαση να φτάσουν στα βαπόρια. Ο μπαμπάς ντύθηκε γυναίκα. Ο Κλήτος έβαλε πολύ κοντά πανταλόνια κι όλο καμπούριαζε να φαίνεται πιο μικρός. Πήραν μαζί τους μονάχα όσους μπόγους μπορούσαν. Όλα τ' άλλα έμειναν.\nΜόλις κάνουν να προχωρήσουν λίγο, τους σταματούν οι Τούρκοι. Η μαμά είχε μαζί της παράδες και κάθε φορά τούς έβαζε στο χέρι.\nΔώσε εδώ, δώσε εκεί, κόντευαν να τελειώσουν οι παράδες. Σε λίγο τους κόβουν το δρόμο άλλοι Τούρκοι. Αυτοί είναι ζόρικοι. Ζητάνε κι άλλα. Τους χώνει δυό χρυσές στο χέρι η μαμά. Δε φτάνουν. Αγριεύουν. Ο Κλήτος ζαρώνει πιο πολύ. Ο μπαμπάς, μες στα γυναικεία ρούχα, τυλίγει πιο πολύ το φακιόλι στο κεφάλι. Σφίγγει πιο πολύ το Λευτεράκη στην αγκαλιά του. Αρπαέι ένας Τούρκος τον μπόγο με το ασημένιο σερβίτσιο απ' το χέρι του Κλήτου. Χύθηκαν τα κουταλάκια και τα πηρουνάκια του γλυκού κάτω. Κατρακυλούσαν οι κούπες τουγλυκού στο ντουσεμέ. Ντιντίνισαν ο δίσκος και τα ζάρφια. Αφού τους πήραν ό,τι είχαν, τους ανάγκασαν με κοντακιές και χτυπήματα, ν' αλλάξουν δρόμο κατά τον Άι Κωνσταντίνο. Σαν προχώρησαν λίγο, σκόνταψαν σ' ένα μπουλούκι τούρκικο που έσερνε κοπέλες κι άντρες. Ύστερα ήρθαν κι άλλοι Τούρκοι κι άλλοι, που σπρώχνουν προς το μέρος τους γυναικόπαιδα...Σπρώξε απ' εδώ, σπρώξε απ' εκεί, καρφώθηκαν στη μέση οι χριστιανοί. Τώρα χτυπάνε από παντού. Σαν είδε μια γυναίκα να σκοτώνουν μπροστά της την γκαστρωμένη κόρη της, άρπαξε το χέρι του Τούρκου. Θεριό έγινε εκείνος. Δίνει μια στη γυναίκα και την ξαπλώνει κάτω. Αυτό λες κι ήταν το σύνθημα. Αμέσως αρχίζει σφαγή. Η Ιφιάνασσα κι οι δικοί της βρίσκονται πιο άκρη, κοντά στο δρόμο. Μες στο μακελειό, τα κλάματα, τα ξεφωνητά, ξέφυγαν απ' τους Τούρκους. Τρέχοντας σαν παλαβοί φτάσανε στο "Και". Εκεί έσμιξαν με τον κόσμο. Όλοι σπρώχνουν και σπρώχνονται για την αποβάθρα, όπου είναι αραγμένα τα πλοία. Απ' την εξάντληση και το συνωστισμό, κάθε τόσο κι αφήνουν όλοι από κανένα μπόγο. Όλα τα πολύτιμα και τ' ακριβά της Μικρασίας ήταν σκορπισμένα στην προκυμαία της Σμύρνης. Κανείς για τίποτα δε νοιάζεται. Μονάχα, πώς να φτάσουν στο καράβι. "Παναγιά μου, βοήθησε να σωθούμε, και ζητιάνοι ας γυρίζουμε σ' όλη μας τη ζωή". "Χριστέ μου, δώσε να φτάσουμε στην Ελλάδα, κι όρκο δίνω σε μοναστήρι να κλειστώ". " Άι Λεφτέρη μου, λευτέρωσέ μας, και τάμα κάνω ξυπόλητη να' ρχομαι στην εκκλησιά σου, να σου ανάβω το καντήλι".\nΑκόμα λίγο και κοντεύουν.\nΚάποια στιγμή σταμάτησαν. Φόρτωσε το βαπόρι κι έφυγε. Τώρα περιμένουν τ' άλλο. Ώρες περνούν...Η Ελένη μετράει και ξαναμετράει τα παιδιά. Μη χαθεί κανένα...Όλα κρατιούνται σφιχτά απ' το φουστάνι της κι απ' τα χέρια τους. Κοιτάει τον άγνωστο κακοπαθιασμένο κόσμο. " Τι να' γινε η Ευαγγελία;" σκέφτεται. " Ο Λεωνίδας, που πήγε να την βρει, τη βρήκε άραγε; Πού να βρίσκονται η Χρύσα, ο Καρατζόπουλος, η Δέσποινα, τα ανίψια της; Τι έγινε με το Μήτσο;" Η Βάσω είπε θα πήγαινε σε μιαν φιλενάδα της Εβραίισσα. Πού να' ναι τώρα;\nΜε το τελευταίο σπρώξιμο, βρέθηκαν πια στο καράβι, ξεσκισμένοι, καταματωμένοι, ξεμαλλιασμένοι. Ούτ' ένα μπογαλάκι μαζί τους...Κι οι πιο πολλοί άντρες να λείπουν...\nΚαι σαν ξεκίνησε το καράβι, και σιγουρεύτηκε η ψυχή, και ξελαγάρισε το μυαλό, τότε, απ' τ' ανθρώπινα ρημάδια, που ξεριζώνονταν απ' τον τόπο τους, ένα ουρλιαχτό άρχισε να βγαίνει και να σκίζει τον αγέρα. Ένα ουρλιαχτό που' γινε θρήνος και μοιρολόι για τους άντρες, που έμειναν στα χώματά τους, και που ίσως ποτέ δε θα ξανάβλεπαν. ( απόσπασμα)\nΙφιγένεια Χρυσοχόου, Πυρπολημένη Γη, Εκδόσεις Φιλιππότη, Αθήνα 1981.\nΗ " Πυρπολημένη Γη " είναι το πρώτο βιβλίο της τριλογίας της Ιφιγένειας Χρυσοχόου. Αρχίζει το 1877 και τελειώνει το 1922 με τον ξεριζωμό του Ελληνισμού από τη Μικρά Ασία. Το δεύτερο " Μαρτυρική Πορεία" αναφέρεται στην ομηρία 1922 - 1924. Το τρίτο " Ξεριζωμένη Γενιά" αρχίζει με το καράβι που κουβαλάει τους ξεριζωμένους του 1922, την εγκατάστασή τους στη Θεσσαλονίκη, την πάλη τους για την επιβίωση και τελειώνει το 1977 με το ρίζωμα και τις επιτεύξεις τους.\nΟ Ξεριζωμός! Από το έργο του Ιάκωβου Καμπανέλλη "Το μεγάλο μας τσίρκο" (1973) με τον Νίκο Ξυλούρη και την Τζένη Καρέζη σε μουσική Σταύρου Ξαρχάκου.Εμβόλιμα μέσα στο τραγούδι ακούγονται αυθεντικές αναζητήσεις μέσω του Ελληνικού Ερυθρού Σταυρού.\nΑναρτήθηκε από sofia στις 12:06 μ.μ. Δεν υπάρχουν σχόλια :\nΕτικέτες Ιάκωβος Καμπανέλλης , Ιφιγένεια Χρυσοχόου , Μικρασιατική Καταστροφή , Μυθιστόρημα , Νεοελληνική Λογοτεχνία


Η κυβέρνηση της Ινδίας εξηγεί στους πολίτες πώς να φτιάχνουν μάσκες\nΒλέποντας πως λιγοστεύουν σημαντικά οι μάσκες που είναι στη διάθεση των πολιτών της, η κυβέρνηση της Ινδίας εξέδωσε εγχειρίδιο με οδηγίες για το πώς μπορεί να φτιάξει κανείς σπιτική μάσκα.\nnews247 02 Απριλίου 2020 15:25\nΗ Ινδία είναι η δεύτερη μεγαλύτερη χώρα παγκοσμίως σε πληθυσμό μετά την Κίνα και το γεγονός αυτό της δημιουργεί τεράστιο πρόβλημα στην εποχή του ταχύτατα εξαπλωμένου κορονοϊού.\nΑπλούστατα γιατί ο κόσμος είναι πάρα πολύς, όπως και οι ανάγκες για μάσκες που θα τον προστατεύσουν από τη φονική πανδημία που είναι ήδη υπεύθυνη για το θάνατο δεκάδων χιλιάδων ανθρώπων ανά τον πλανήτη.\nΕπειδή όμως οι μάσκες λιγοστεύουν και είναι πιθανό στο άμεσο μέλλον να υπάρχει έλλειψη που θα δημιουργήσει πανικό και αναστάτωση, η κυβέρνηση έσπευσε να προλάβει καταστάσεις.\nΓια αυτό ανέλαβε δράση το Υπουργείο Επιστήμης και Τεχνολογίας, το οποίο εξέδωσε ένα εγχειρίδιο με οδηγίες την κατασκευή χειροποίητων μασκών ώστε να μην υπάρχει ποτέ έλλειψη και να έχουν μάσκες ακόμα και κόσμος που δεν έχει πρόσβαση σε καταστήματα.\n"Αυτή η ιδέα υλοποιήθηκε κυρίως για να βοηθήσει τους ανθρώπους που θέλουν να φορέσουν μάσκες αλλά δεν έχουν πρόσβαση σε αυτές.\nΜπορούν να τις φτιάξουν στο σπίτι και να μπορούν μάλιστα να τις πλύνουν όποτε θέλουν για να τις ξαναχρησιμοποιήσουν", τόνισε εκπρόσωπος του Υπουργείου μέσω γραπτής δήλωσης.\nΑξίζει να σημειωθεί πως μέσα σε αυτό το 16σέλιδο εγχειρίδιο, υπάρχουν αναλυτικές οδηγίες για το πώς μπορεί να φτιάξει κανείς μάσκα είτε με ραπτομηχανή είτε με το χέρι, καθώς και οδηγίες για το πώς θα την φορούν και θα την κρατούν σε καλή κατάσταση.


Τηλεβόας της Άρτας: Για ένα 2019 χωρίς «τσιρίλους»\nΓια ένα 2019 χωρίς «τσιρίλους»\nΛες και θα ήταν ντροπή για μια πολιτική νεολαία να έχει αυτά τα παιδιά στις τάξεις της, σκατόψυχε!\nΈνας ανώνυμος ρατσιστής (σημ. Τηλεβόα: tsirilos είναι το ψευδώνυμό του στο twitter) ήταν αυτός που κατάφερε με την ιντερνετική σκατοψυχιά του να λεκιάσει τις τελευταίες ώρες του χρόνου. Ένας ανώνυμος ταλιμπάν της απέναντι όχθης ήταν αυτός που με τη μικροψυχία του ήρθε να μας υπενθυμίσει το ηθικό, πολιτικό, πολιτιστικό και πολιτισμικό χάος που μας χωρίζει από τον κόσμο της δήθεν “αριστείας”. Ένας χυδαίος μικρόνους, που, στην προσπάθειά του να υποτιμήσει, να υποβαθμίσει και να απαξιώσει τον κόσμο της Αριστεράς ανήρτησε στο Διαδίκτυο τη φωτογραφία μιας χαμογελαστής παρέας παιδιών με σύνδρομο Down που πήγαν να πουν τα πρωτοχρονιάτικα κάλαντα στον Αλέξη Τσίπρα.\nΑφού λοιπόν φρόντισαν με τη χυδαιότητα και το δηλητήριο να μαγαρίσουν το φεύγα του 2018, ευχή μας είναι το 2019 να είναι μια χρονιά χωρίς “τσιρίλους” και όσο το δυνατόν λιγότερους τοξικούς και σκατόψυχους ανάμεσά μας.\nΕτικέτες 2019, Αριστεία, Νεολαία ΣΥΡΙΖΑ, Νεοφιλελευθερισμός, Παιδί, Τρολ, Τσίπρας, Χυδαιότητα, twitter


Δυνατοί/άγριοι καυγάδες • e-steki\nO Indrid Cold έγραψε: στις 23:17, 09-03-11:\nΚαλησπέρα... Δεν είμαι σίγουρος αν ανοίγω το θέμα στη σωστή κατηγορία, παρακαλώ βοηθήστε με αν δεν είναι η σωστή.\nΣτην πολυκατοικία μου υπάρχει ένα ζευγάρι με δύο παιδιά που τσακώνονται πολύ συχνά (όταν είμαι σπίτι τουλάχιστον, που τους ακούω). Ακούω φωνές, την πόρτα της εισόδου τους να κοπανιέται και τα παιδιά να κλαίνε (δεν μπορώ να ακούσω τι λένε όμως). Πιστεύω πως είναι ξεκάθαρα πολύ παραπάνω από απλά καυγαδάκια ή εκνευρισμό επειδή ο μικρός είναι δύσκολος.\nΥπάρχει κάτι που να μπορώ να κάνω, πχ να ειδοποιήσω την αστυνομία έστω κι αν μόνο παρατήρηση μπορούν να τους κάνουν; Δε γνωρίζω τι ακριβώς γίνεται αλλά φοβάμαι μην εξελιχθεί (αν δεν έχει γίνει ήδη) σε κακοποίηση παιδιού ή συζύγου. Αν ήμουν σίγουρος πως συμβαίνει κάτι τέτοιο δε θα δίσταζα καθόλου, αλλά δεν είμαι...\nH Oralee living, laughing and loving, έγραψε: στις 01:25, 10-03-11:\nMπορείς να καλέσεις την αστυνομία και να τους ζητήσεις να έρθουν γιατί ανησυχείς πως μπορεί να τίθεται θέμα κακοποίησης. Απλώς δεν νομίζω πως μπορείς να κάνεις ανώνυμη καταγγελία.. πάντως ένα τηλέφωνο την επόμενη φορά που θα τους ακούσεις θα σου λύσει πολλές απορίες.\nO gaspar ΕΠΙΚΡΑΤΕΕΙΝ Η ΑΠΟΛΛΥΣΘΑΙ έγραψε: στις 16:18, 10-03-11:\nκάλεσε το 100 για οικογενειακό επεισόδιο και ανέφερε οτι πιθανόν να υπάρχει κακοποίηση παιδιών(ψυχολογική υπάρχει σίγουρα) δέν είναι απαραίτητο να δώσεις το όνομα σου.\nO katalinos έγραψε: στις 19:34, 10-03-11:\nδεν είναι απαραίτητο να ασχοληθούν\nO Indrid Cold έγραψε: στις 20:19, 10-03-11:\nΑν δώσω το όνομά μου όμως θα μάθουν και αυτοί ότι εγώ τηλεφώνησα, έτσι;\nH moonlight έγραψε: στις 21:16, 10-03-11:\nαν το ελεγες του διαχειριστη να δειτε αν μπορει να γινει κατι απο κοινου?\nH Oralee living, laughing and loving, έγραψε: στις 00:26, 11-03-11:\nΠάρε ένα τηλέφωνο και ρώτα αν μπορείς να κάνεις ανώνυμη καταγγελία. Και μετά βλέπεις..\nO Indrid Cold έγραψε: στις 00:49, 11-03-11:\nΗ διαχειρίστρια το έχει προσέξει επίσης αλλά δεν κάνει τίποτα...\nΚαι δε νομίζω πως είναι θέμα διαχείρισης. Αυτό που με ενοχλεί δεν είναι η διατάραξη της κοινής ησυχίας!\nΘα την κάνω αυτή την ερώτηση kajira...\nH Resident Evil (δρυός πεσούσης πας ανήρ ξυλευεται) έγραψε: στις 13:54, 11-03-11:\nεφόσον εμπλέκεται παιδί θα μπορούσες να καλέσεις και το 1056 (Εθνική Τηλεφωνική Γραμμή για τα Παιδιά SOS-Χαμόγελο του παιδιου). Πιθανόν θα ξέρουν να σε ενημερώσουν καλύτερα.


Ηρακλής- Ιωνικός Νίκαιας 75-78: Τον βύθισε περισσότερο | sportime.gr\n#Tags: • Λουκάς Μαυροκεφαλίδης• Θανάσης Σκουρτόπουλος• Ιωνικός Νίκαιας BC• Ηρακλής BC• Βασίλης Τολιόπουλος• Ολιβιέ Χάνλαν\nΝίκος Μπουρλάκης\tClock Date and time that the article is published or last modified\t 28/02/2021 19:27\nΙωνικός: Η ιστορική πρόκριση και η δικαίωση\nΙωνικός: Ρεκόρ επιθετικής πολυφωνίας\nΟ Ιωνικός υποχρέωσε τον Ηρακλή στην 5η συνεχόμενη ήττα του (συμπεριλαμβανομένου και του Κυπέλλου) και τον άφησε πίσω του στη βαθμολογία.\nΟ Ιωνικός κυριάρχησε στο πρώτο μέρος ενώ στην επανάληψη «απάντησε» στην αντεπίθεση του Ηρακλή που έβγαλε και πάλι σοβαρά προβλήματα. Όχι μόνο αγωνιστικά αλλά και ψυχολογικά. Η πίεση είναι αφόρητη και με τον Ιωνικό, στο ντεμπούτο μάλιστα του Θανάση Σκουρτόπουλου, δεν τη διαχειρίστηκαν σωστά.\nΠΟΥ ΚΡΙΘΗΚΕ: Στην προσωπικότητα που έβγαλε ο Ιωνικός χάρη στο Μαυροκεφαλίδη και στην άγνοια κινδύνου του Τολιόπουλου ώστε να «χτυπήσει» πάνω στην πίεση που είχε ο Ηρακλής.\nΗ ΔΙΑΚΥΜΑΝΣΗ: Ο Ηρακλής προηγήθηκε 11-4 στο 3’30’’ αλλά απ’ εκείνο το σημείο και μετά όλα άλλαξαν. Με τον Λουκά Μαυροκεφαλίδη να αναλαμβάνει δράση, ο Ιωνικός έτρεξε επιμέρους σκορ 10-2 και προηγήθηκε 14-13 αλλά και 23-18 στο τέλος της πρώτης περιόδου.\nΈνα νέο επιμέρους σκορ 8-1 των Νικαιωτών τους έφερε στο 33-21 και στο 37-24 στο 16’ καθώς στέκονταν καλύτερα στο παρκέ και «χτυπούσαν» στο transition (11 πόντοι από αιφνιδιασμό) την άμυνα του Ηρακλή.\nΈνα σερί 8-0 για τον Ηρακλή, έφερε τους γηπεδούχους στο -4 (σκορ 34-39) λίγο πριν το τέλος του πρώτου ημιχρόνου (34-41). Με τον Χάνλαν να έχει 2/2 τρίποντα ο Ηρακλής μείωσε σε 43-40 κι έγινε απειλητικός πλέον. Στα μισά της 3ης περιόδου ο Ιωνικός ήταν μπροστά με 48-47 και στο τέλος της 3ης περιόδου με 56-55 καθώς ο αγώνας είχε αλλάξει μορφή.\nΚαι ο αγώνας του δευτέρου μέρους ήταν αληθινό ντέρμπι. Καμία σχέση με το πρώτο ημίχρονο.\nΣτο 31’30’’ ο Ηρακλής πέρασε μπροστά μετά από ώρα (60-58) και συνέχισε μέσα από την άμυνά του να παίρνει, σταδιακά, τον έλεγχο. Με τρίποντα από Χάνλαν και Χάγκινς προηγήθηκε 69-63 στο 36’30’’ αλλά ο Ιωνικός επέμενε. Με 3/3 τρίποντα από Σμιθ και Τολιόπουλο (2) πέρασε μπροστά 72-71 με 2’ για τη λήξη. Με 26’’ για το τέλος ο Μαυροκεφαλίδης με 2/2 βολές έδωσε προβάδισμα στον Ιωνικό, ο Ενετσιόνια αστόχησε και όλα τελείωσαν. Οι βολές του Μαυροκεφαλίδη δεν είχαν καμία σημασία.\nΤΟ ΣΤΑΤΙΣΤΙΚΟ ΠΟΥ ΞΕΧΩΡΙΣΕ: Ο Μαυροκεφαλίδης είχε 24 πόντους- 14 ριμπάουντ και 7 κερδισμένα φάουλ!\nΟ MVP: Ο Λουκάς Μαυροκεφαλίδης\nΤΑ ΔΕΚΑΛΕΠΤΑ: 18-23, 34-41, 55-56, 75-78\nΗΡΑΚΛΗΣ (Σκουρτόπουλος): Ενετσιόνια 10, Σαγκς 6, Καββαδάς 15, Χάνλαν 19, Χάτσερ, Ίμπανκς, Σχίζας 4, Τσαϊρέλης 6, Φίλιος, Βεργίνης 3, Χάγκινς 12\nΙΩΝΙΚΟΣ ΝΙΚΑΙΑΣ (Αγγέλου): Σμιθ 8, Πρίτζετ 12, Μαυροκεφαλίδης 24, Μουσταφά 4, Χουγκάζ 5, Πετρόπουλος 3, Γιώτης, Χόλογουελ 6, Τολιόπουλος 16, Χόλιφιλντ\nΤΑ ΣΤΑΤΙΣΤΙΚΑ ΤΟΥ ΗΡΑΚΛΗ\nΤΑ ΣΤΑΤΙΣΤΙΚΑ ΤΟΥ ΙΩΝΙΚΟΥ\n« Λάρισα- ΠΑΟΚ 88-91: Ιδιο θρίλερ, άλλος νικητής\nΠαναθηναϊκός-Άρης 94-72 (ΤΕΛΙΚΟ) »


Μυκητιάσεις, μικροβιακές λοιμώξεις και ιώσεις του δέρματος το καλοκαίρι\nΔημοσιεύτηκε: Κυριακή, 11 Αυγούστου 2019 09:02\nΗ αυξημένη θερμοκρασία του περιβάλλοντος, η υγρασία και η υπερβολική εφίδρωση τους καλοκαιρινούς μήνες ευνοούν τις μυκητιάσεις του δέρματος.\nΗ πιο συχνή μυκητίαση είναι η ποικιλόχρους πιτυρίαση που εμφανίζεται με τη μορφή καφέ ή λευκών κηλίδων στον κορμό. Η αγωγή είναι συνήθως τοπική. Πιο σπάνια, απαιτείται αντιμυκητιασική αγωγή από το στόμα, όταν το εξάνθημα είναι εκτεταμένο. Οι καφέ κηλίδες εύκολα υποχωρούν μέσα σε λίγες μέρες, ενώ οι λευκές συνήθως χρειάζονται μήνες μετά τη θεραπεία για να επανέλθουν στο αρχικό τους χρώμα. Η ποικιλόχρους πιτυρίαση συχνά υποτροπιάζει, καθώς αιτία της αποτελεί ο πιτυρόσπορος, ένας μύκητας που κατοικεί φυσιολογικά στο δέρμα.\nΥπάρχουν όμως και οι μυκητιάσεις που οφείλονται σε μύκητες που τους αποκτούμε από το περιβάλλον, τους ανθρώπους και τα ζώα. Αυτές εμφανίζονται συνήθως στις πτυχές π.χ. στις μηρογεννητικές, στις μεσοδακτύλιες των ποδιών ή κάτω από το μαστό στις γυναίκες. Και σε αυτήν την περίπτωση, ανάλογα με την ένταση και την έκταση του προβλήματος, ο ιατρός μπορεί να συστήσει είτε τοπική είτε συστηματική αγωγή.\nΜικροβιακές λοιμώξεις και ιώσεις του δέρματος\nΤο καλοκαίρι αυξάνεται και η επίπτωση των μικροβιακών λοιμώξεων του δέρματος, με την αύξηση της συχνότητας των θυλακιτίδων και του μολυσματικού κηρίου.\nΟι θυλακίτιδες αποτελούν φλεγμονές του θύλακα των τριχών και προκύπτουν λόγω των συνθηκών αυξημένης θερμοκρασίας, υγρασίας και εφίδρωσης. Συνήθως η τοπική θεραπεία είναι αρκετή για να βελτιωθούν γρήγορα.\nΤο μολυσματικό κηρίο συνήθως οφείλεται σε έναν κόκκο που πολλαπλασιάζεται με τις ευνοϊκές συνθήκες του καλοκαιριού και οδηγεί στην παραγωγή πύου, που όταν πήζει δίνει την εικόνα λιωμένου κεριού. Συνιστάται αντιβιοτική αγωγή συνήθως από το στόμα και αποφυγή για λίγες ημέρες της θάλασσας και των αθλοπαιδιών.\nΗ κύρια καλοκαιρινή ίωση που οι καλοκαιρινές συνθήκες ευνοούν είναι οι μυρμηγκιές και ιδιαίτερα των πελμάτων, επειδή εκθέτουμε τα πόδια μας γυμνά σε κοινόχρηστους χώρους. Χαρακτηριστικό τους είναι ότι εμφανίζονται συχνά μήνες μετά τη μόλυνση ως επώδυνες βλάβες στο πέλμα. Θεραπεία των μυρμηγκιών είναι η καταστροφή με τοπική επίθηξη οξέων ή με ιατρικές πράξεις όπως η κρυοθεραπεία και ο καυτηριασμός με λέιζερ.\nΓια να αποφύγετε τόσο τις μυκητιάσεις όσο και τις μικροβιακές λοιμώξεις και ιώσεις του δέρματος, αρκεί να ακολουθήσετε τους παρακάτω απλούς κανόνες υγιεινής:\nΑλλαγή του μαγιό κάθε φορά που βγαίνετε από τη θάλασσα, εκτός αν σκοπεύετε να ξαναμπείτε σύντομα.\nΠολύ καλό σκούπισμα με την πετσέτα των δακτύλων των ποδιών και των πελμάτων μετά από κάθε επαφή με το νερό, καθώς όπως αναφέραμε παραπάνω η υγρασία αποτελεί το ιδανικό περιβάλλον για την ανάπτυξη μυκήτων και γενικότερα μικροβίων.\nΕλαχιστοποίηση του χρόνου που περπατάτε χωρίς παντόφλες, ειδικά όταν κυκλοφορείτε γύρω από πισίνα.\nΚαλό είναι να μην κάθεστε με το μαγιό ή γυμνοί, επάνω σε ξαπλώστρες, βότσαλα ή άμμο χωρίς να βάλετε από κάτω μία δική σας, καθαρή ψάθα ή πετσέτα.\nΚαλό είναι να ξεβγάζεστε με γλυκό νερό αμέσως μετά την θάλασσα ή την πισίνα.


Τετάρτη, 13 Αυγούστου 2008 02:41\nΓράφτηκε από τον Γιάννης Ελενίτσας (striftaroparamanas)\nΨαρέματα στον τόπο μας….\nΤελείωνε και η εκείνη η σχολική χρονιά θυμάμαι ,και οι βλέψεις για το καλοκαίρι που ερχότανε ήτανε πια ξεκάθαρες….Ψάρεμα, ψάρεμα, ψάρεμα…\nΜε τον συμμαθητή και κολλητό μου Γιώργο ,κατηφορίζαμε στην Νέα Αγορά για να προμηθευτούμε το καλό δόλωμα (κατεψυγμένη γαρίδα) και με τα λιγοστά αλιευτικά εργαλεία μας πηγαίναμε στο Μαντράκι ,στο Ναυτικό Όμιλο ,τη βυθισμένη προβλήτα, διάσημοι ψαρότοποι και σημεία αναφοράς για όλους τους ψαράδες.\nΨάρεμα με της ώρες κάτω από τον καυτό ήλιο χωρίς ιδιαίτερο αποτέλεσμα, παρατήρηση –κατασκοπεία των έμπειρων ψαράδων ,ερωτήσεις, δίψα για μάθηση…..Δίψα….\nΔεν πουλούσανε τότε τους μαύρους μολυβωμένους φελλούς στα μαγαζιά….\nΈπρεπε να σου φτιάξει κάποιος που ξέρει (με μολύβι πλάκα) και να τον αγοράσεις από αυτόν.\n«Μισίνα» ,(πετονιά δηλαδή) 18 άρα οπωσδήποτε για κεφάλους και συγκεκριμένη μάρκα μάλιστα…\nΑγκίστρι το μαύρο το γαλλικό που δεν γυαλίζει….\nΖυμάρι ψημένο στο κατσαρολάκι με αλεύρι – νερό - βούτυρο και ζάχαρη για να κολλάει και να μην μπορεί να το φτύσει το ψάρι.\n«Μπασμός» (μαλάγρα δηλαδή) από ψωμιά μπαγιάτικα και ότι καλό περισσεύει από το καθημερινό τραπέζι. Άμα είχες ροκφόρ ,σου κάνανε παράπονα, μιας και ήτανε αθέμιτος ο ανταγωνισμός…\nΕάν δεν ήξερες να ρίχνεις ευθεία τον φελλό σου και να μπορείς να μαζεύεις τα μπόσικα της μάνας σωστά ,ούτε να το σκεφτείς να κάτσεις εκεί στο πεζοδρόμιο, γιατί μόνο ταλαιπωρία και μπλεξίματα θα δημιουργούσες…\nΆντε να αποχιάσεις και κανά ψάρι ,αλλά πάντα με την καθοδήγηση των μεγάλων…\nΣτην από πίσω πλευρά, ένας νεαρός κάθεται κάθε μέρα γονατιστός πάνω στην προβλήτα .\nΚρατάει το γυαλί ,σαν αυτό της βάρκας και ψαρεύει με τηλεσκοπικό καλάμι με μουλινέ , σαλαγκιά και αγκίστρι πιο πάνω αγκίστρι στην αρματωσιά την αμόλυβη, με δόλωμα μαλούπα.\nΗ μαλούπα είναι ένα πράσινο χόρτο της θάλασσας ,σαν τρίχα ένα πράγμα, που ξετρελαίνει σάλπες και γερμανούς.\nΤρίβει λίγο το χέρι του στην βυθισμένη προβλήτα και τη ξύνει μιας και είναι γεμάτη από μαλούπα και έτσι μαλαγρώνει.\nΣε 5-6 μέτρα βάθος ,διαλέγει αυτός ποιο ψάρι θα καρφώσει.\nΘηρία πράγματα οι σάλπες που μαζεύονται από κάτω, του κόβουν καμιά 10αριά φορές τη μέρα την 40άρα του και δώστου και τον πεισματώνουν.\nΑναμοχλεύοντας της αναμνήσεις αυτές, τώρα που τάχα μεγάλωσα και κάτι γνωρίζω πια και εγώ από ψαρικά και ψαρέματα ,σκέφτομαι πόσο μπροστά ήτανε εκείνοι οι ψαράδες για την εποχή τους.\nΜιας και η τεχνική του Εγγλέζικου έχει γίνει μόδα πια και φημίζεται για την αποδοτικότητά της εν έτη 2000 ας πούμε ,κάποιοι άλλοι στις αρχές της δεκαετίας του 80 ψάρευαν με τέτοιο τρόπο και τέτοια εργαλεία που όχι μόνο αποδίδουν μέχρι και στις μέρες μας, αλλά για άλλους δεν υπήρχαν ούτε καν στην σφαίρα της πιο τρελής φαντασίας…\nΣίγουρος δεν είμαι ,αλλά έχω σοβαρές υποψίες να πιστεύω ότι στην εξέλιξη αυτού του είδους ψαρέματος στον τόπο μου ,συνέβαλε ο τουρισμός που εκείνη την περίοδο βρισκόταν στο ζενίθ.\nΑλλιώς πώς να εξηγήσεις ότι ψαρεύουμε με καλάμια FLY? Από το 1980 κιόλας…\nΝαι με FLY φίλοι μου….αυτά τα ελαφριά ,αλλά και δυνατά καλάμια που εδώ τα λέμε βίτσες ,ήταν το ατού της εποχής .\nΔυνατά μα και πολύ μαλακά παράλληλα, δίνουνε υπέροχη αίσθηση στον ψαρά και κουράζουνε το ψάρι με τέχνη και γρηγοράδα .\nΑλλά δεν έφτανε απλά να αγοράσεις ένα καλάμι FLY.\nΈπρεπε να το πατεντάρεις κιόλας…να του βάλεις «κώλο» ,όπως λέγαμε τότε .\nΊσως χρειαζότανε να χαλάσεις ένα άλλο καλάμι ,να πάρεις τη βάση του και να φτιάξεις την βίτσα σου.\nΜε αυτά τα ιδιαίτερα ψιλά για εκείνο τον καιρό εργαλεία ,είδαν τα μάτια μου ψαριές ανεπανάληπτες.\nΈβλεπα τους ψαράδες να απελευθερώνουν ότι ψάρι ήτανε κάτω από μισό κιλό χωρίς δεύτερη σκέψη ,είδα και καλάθια να λυγίζουν από το πολύ το βάρος.\nΘέατρο με πολλούς θεατές γινότανε το πάρκο πίσω από τη Νομαρχία ,εκεί στο ελαφάκι το αρσενικό κάθε καλοκαίρι.\nΚόσμος και κοσμάκης μαζευότανε και παρακολουθούσε τους ψαράδες βράδυ-πρωί και οι ξένοι βγάζανε φωτογραφίες και χειροκροτούσαν κιόλας μετά από μία μάχη με μεγάλη διάρκεια και αίσιο αποτέλεσμα που έφερνε ψάρια πάνω από δύο κιλά ξαπλωμένα στο πεζοδρόμιο.\nΠόσο πολύ ήθελα να ήτανε δικιά μου η βίτσα που θα πάλευε με αυτά τα ψάρια.\nΚαι δεν άργησε και πολύ αυτή η στιγμή και κατάφερα κι εγώ να πιάσω ψάρια καλά, μεγάλα ,ψάρια που δεν πίστευαν οι δικοί μου ότι τα πιάνω εγώ ,αλλά ότι μου τα δίνουν άλλοι. ..\nΔεν κράτησε όμως για πολύ η χαρά μου.\nΠέρασαν τα χρόνια και τα ψάρια προσπέρασαν…\nΤα δηλητήρια που έδωσαν στην αρχή ψάρια σε πολλούς ,σιγά –σιγά αποχρωμάτισαν το βυθό και τα έκαψαν όλα ,μέχρι εκεί που μπορούσες να δεις…\nΚαι οι καυγάδες δεν ήτανε φιλικοί όπως παλιά…\nΔεν ήτανε κόντρες και πείραγμα …δεν γινόντουσαν πια οι μάχες για τη φανέλα…\nΓίνανε κακοί οι άνθρωποι και προσπαθούσαν να χαλάσουν ο ένας το ψάρεμα του άλλου.\nΜέχρι που ρίχνανε στη θάλασσα ναφθαλίνες για να μην μαζευτούν τα ψάρια στο πόστο που ψάρευε κάποιος άλλος και έβγαζε ψάρια…\nΚαι έτσι τα ψαρέματα λιγοστέψανε ….όπως και τα ψάρια άλλωστε…\nΑφού έχασα τον κολλητό μου σε τροχαίο το 1994 ,φύλαξα τη βίτσα μου στο πατάρι μαζί με της καλές αναμνήσεις από εκείνη την εποχή ,και πορεύομαι…\nΑυτή είναι η μεγαλύτερη φωτογραφία στον κόσμο!\nΑνησυχία για καρχαρία στον Παγασητικό Κόλπο\nΤελευταία άρθρα από τον/την Γιάννης Ελενίτσας (striftaroparamanas)\nΠερισσότερα σε αυτή την κατηγορία: « Τώρα όμως μας έμειναν οι αναμνήσεις ... Το κόλπο της Τσιπούρας »


Φεστιβάλ Μονής Πάου – festival.culture.gr\nΦεστιβάλ Μονής Πάου\nΣτο πλαίσιο των εκδηλώσεων του Φεστιβάλ Μονής Πάου «Πολιτιστικό Καλοκαίρι 2016» που διοργανώνεται από το Τμήμα Πολιτιστικών Εκδηλώσεων της Εταιρείας Αξιοποίησης της περιουσίας του Πανεπιστημίου Θεσσαλίας, στο Συνεδριακό & Πολιτιστικό Κέντρο του Πανεπιστημίου (παλιά μονή Πάου στην Αργαλαστή), σήμερα Σάββατο 3 Σεπτεμβρίου στις 21.00 παρουσιάζεται το «Udopia» του Θύμιου Ατζακά.\nH Udopia είναι η πολυδόνητη χώρα. Εκεί όπου κάποτε ένα ευλύγιστο κομμάτι αρχαίου ξύλου έτριξε, σταλάζοντας στάλες αρμονίας. Στη χώρα αυτή το ούτι ακούγεται ουτοπικό, άξεστο και δεισιδαιμονικό. Καμπύλο και ευθυτενές μαζί, έρχεται και φεύγει, πάντα απρόσκλητο, μέσα στους αρμούς της δικής μας δυστοπίας. Η Udopia είναι ένα προφορικό βιο-μουσικό χρονολόγιο δεκαπέντε ετών που αποτελείται από δέκα σπονδυλωτές ηχοποιητικές αφηγήσεις του Θύμιου Ατζακά, ενορχηστρωμένες για ούτι + σύνολο πέντε μουσικών.\nΣυμμετέχουν: James Wylie, σαξόφωνο, πολίτικη λύρα, Νίκος Παραουλάκης, νέυ, Ηλέκτρα Μηλιάδου, τσέλο, βιόλα ντα γκάμπα, Κώστας Αναστασιάδης, τύμπανα, Δημήτρης Ζαχαράκης, μαρίμπα, κρουστά, Θύμιος Ατζακάς, ούτι, Αυγερινή Γάτση, τραγούδι.\nΗ Udopia τιμήθηκε με ένα από τα σημαντικότερα μουσικά βραβεία, το German Record Critics’ Award (Preis der deutschen Schallplattenkritik), στην κατηγορία «Grenzgänge» (Crossover). Ο δίσκος είναι παραγωγή της γερμανικής carpe diem σε σύμπραξη με το Μουσικό Χωριό. Τιμή εισιτηρίου 9 ευρώ.\nTags: Φεστιβάλ Μονής Πάου\nNext story 5o Φεστιβάλ Νεολαίας Σουρωτής 2016\nPrevious story 45ο Φεστιβάλ Βιβλίου


Επέμβαση κοιλιοπλαστικής | tsakonis.gr\nΗ κοιλιοπλαστική απευθύνεται σε γυναίκες και άνδρες, με σκοπό να διορθώσει τα αισθητικά προβλήματα στην περιοχή της κοιλίας.\nΕίναι μια χειρουργική διαδικασία που στοχευει στην αφαίρεση της περίσσειας του δέρματος από την περιοχή της κοιλιάς αλλά και στην αποκατάσταση των αποδυναμωμένων μυών της κοιλιάς, από την αύξηση του σωματικού βάρους, απώλεια βάρους ή εγκυμοσύνη. Οι μύες της κοιλιάς κυρίως από εγκυμοσύνη μπορεί να χαλαρώσουν και να δημιουργήσουν μια παραμόρφωση που δεν οφείλεται απαραίτητα σε χαλάρωση δέρματος ή περίσσεια λίπους. Για την χαλάρωση της κοιλιάς οι συνηθέστερες αιτίες είναι η μεγάλη απώλεια βάρους και οι διακυμάνσεις του βάρους. Είναι επίσης συχνή και στους άνδρες που θέλουν να αφαιρέσουν το λίπος από το μέσο και κατώτερο τριτημόριο της κοιλιάς ή την συνδέουν με την διόρθωση κάποιας κήλης.\nΕίναι γνωστό πως η συσσώρευση λίπους στην κοιλιά συνδέεται με αρκετά σοβαρά προβλήματα υγείας όπως η καρδιοπάθεια, ο διαβήτης τύπου 2 και τα εγκεφαλικά επεισόδια. Με την επέμβαση αυτή το κοιλιακό λίπος απομακρύνεται βοηθώντας έτσι και στην βελτίωση της υγείας του ατόμου.\nΤι επιτυγχάνουμε με την επέμβαση\nΜε την κοιλιοπλαστικη επιτυγχάνεται ένα πιο ομαλό και σταθερό περίγραμμα της περιοχής της κοιλιάς και τονίζονται οι κοιλιακοί μύες. Θα πρέπει να καταστεί σαφές πως εν αποτελεί μέθοδο αδυνατίσματος, αλλά είναι μια επέμβαση αναδιαμόρφωσης της μορφής και του σχήματος του σώματος.\nΑνάλογα με το προβλήμα η επέμβαση μπορεί να πετύχει τη σύσφιξη και λείανση του χαλαρού κοιλιακού δέρματος, να επαναφέρει στη θέση τους χαλαρούς κοιλιακούς μύες, διόρθωση κηλών του κοιλιακού τοιχώματος. Μπορεί να αφορά όλο το κοιλιακό τοίχωμα (κλασσική κοιλιοπλαστική), ή σε ειδικές περιπτώσεις να περιορίζεται μόνο στο κεντρικό – κατώτερο τμήμα του υπογαστρίου (μίνι κοιλιοπλαστική) και μπορεί να συνδυάζεται με λιποαναρρόφηση.\nΗ τομή βρίσκεται χαμηλά στην κοιλιακή χώρα, παρόμοια με αυτής της καισαρικής ωστόσο εκτείνεται περσότερο προς τα πλάγια. Παρόλα αυτά τοποθετείται σε τέτοιο σημείο ώστε να κρύβεται από το εσώρουχο και το μαγιό. Η επέμβαση εκτελείται μετά από γενική αναισθησία. Επιστροφή στην εργασία συνίσταται μετά από 7 με 10 ημέρες αλλά η οριστική ανάρρωση μπορεί να διαρκέσει 3-4 εβδομάδες. Είναι μια επέμβαση, με εξαιρετικά αποτελέσματα στη διαμόρφωση της μέσης και του περιγράμματος του σώματος. Το αποτέλεσμα της επέμβασης γίνεται άμεσα εμφανές


03/09/2018 – Clicknews\nΘερμοπρόσοψη &εξωτερική θερμομόνωση: 3 +1 συχνές ερωτήσεις πριν ξεκινήσετε τις εργασίες σας\nΓια να επιτύχετε θερμική άνεση στο εσωτερικό του χώρου σας, υπάρχουν πολλές παράμετροι που πρέπει να ληφθούν υπόψιν. Για την τελική απόδοση της εξωτερικής τοιχοποιίας σαν ένα αποτελεσματικό μέσο προστασίας του κτηρίου, είναι απαραίτητη η εφαρμογή θερμομόνωσης στο εσωτερικό και θερμοπρόσοψης στο εξωτερικό. Αν οι εργασίες μόνωσης είναι επιτυχείς -που σημαίνει ότι πρέπει να γίνουν […]\nΒρείτε τα καλύτερα λάδια αυτοκινήτων από τη μεγάλη ποικιλία Pmparts!\nΧρησιμοποιώντας τα σωστά λιπαντικά αυτοκινήτων βοηθάμε πολύ στην προστασία του κινητήρα και επιμηκύνουμε τον χρόνο ζωής του. Αν δεν γνωρίζετε από λάδια αυτοκινήτου είναι πολύ σημαντικό να ρωτήσετε τους ειδικούς για να μπορέσετε να καταλήξετε σε κάτι ταιριαστό ανάλογα με το μοντέλο του αυτοκινήτου. Χρησιμοποιώντας το κατάλληλο λιπαντικό μπορείτε λοιπόν να προστατέψετε τον κινητήρα σας […]\nΔΙΑΦΗΜΙΣΗ ΚΑΙ ΓΛΩΣΣΑ\nΚαθώς τελειώνει ο Αύγουστος, με την είσοδο του Σεπτεμβρίου, στο νου όλων έρχεται μια συγκεκριμένη εικόνα, αρκετά γνώριμη σε εκπαιδευτικούς, γονείς, μαθητές και γενικότερα σε όλους όσοι εμπλέκονται με την εκπαιδευτική διαδικασία. Αυτή του καλοκαιριού που οσονούπω τελειώνει, των παιδιών που όπου να ‘ναι θα ξεκινήσουν σχολείο, των διακοπών που, πάει, πέρασαν ανεπιστρεπτί για μιαν […]


Οι πέντε καλύτερες συμβουλές για βαμμένα μαλλιά\nΟι Καλύτερες 5 Συμβουλές Για Την Προστασία Των Βαμμένων Μαλλιών\nΟΙ ΚΑΛΥΤΕΡΕΣ 5 ΣΥΜΒΟΥΛΕΣ ΓΙΑ ΤΗΝ ΠΡΟΣΤΑΣΙΑ ΤΩΝ ΒΑΜΜΕΝΩΝ ΜΑΛΛΙΩΝ\nΕμείς οι εθισμένες στο χρώμα, ξέρουμε ότι φθείρουμε τα μαλλιά μας, αλλά είμαστε ικανές να κάνουμε τα πάντα για να πετύχουμε τον τέλειο τόνο. Τα κακά νεά; Φθορά σημαίνει θαμπάδα, και γι'αυτό είναι σημαντικό να προσπαθήσετε να προστατεύσετε τα μαλλιά σας από την επιπλέον φθορά, και να ανακτήσετε ως ένα βαθμό την υγεία τους, που χάθηκε όταν αποφασίσατε να τα βάψετε. Τα μαλλιά είναι διάφανα από τη φύση τους, και αυτό επιτρέπει στη βαφή να τα διαπερνάει και να φτάνει στο μάτι. Δυστυχώς, η φθορά που προκαλούν οι βαφές μουντζουρώνει αυτό το «παράθυρο», κάνοντας το χρώμα των μαλλιών να χάνει την έντασή του. Δείτε τον οδηγό επιβίωσής μας για την προστασία των βαμμένων μαλλιών από την επιπλέον φθορά.\n1. Αφήστε το conditioner να δράσει με όλη του τη δύναμη: Αντί να χρησιμοποιείτε το σαμπουάν και το conditioner στο τέλος του ντους σας, κάντε το στην αρχή και αφήστε το conditioner στα μαλλιά όσο κάνετε ντους για να τα βοηθήσετε να βελτιώσουν την υφή τους και να προστατεύσετε τα βαμμένα μαλλιά. Μια μαλακτική μάσκα που φθάνει ως το βάθος της τρίχας μια φορά την εβδομάδα, βοηθάει επίσης!\n2. Δοκιμάστε μια μάσκα μαλλιών νυκτός: Μια περιποίηση που μένει στα μαλλιά ενώ κοιμάστε θα λειάνει τα τραχιά περιτρίχια και θα βοηθήσει στην επανόρθωση της φθοράς που προκάλεσε η βαφή. Επιπλέον, το να ξυπνάτε με την υπέροχη μυρωδιά του μαλακτικού στα μαλλιά σας είναι, πάνω κάτω, ό,τι καλύτερο σας έχει συμβεί.\n3. Κάντε διάλειμμα από την θερμοκρασία: Αντί να του δίνετε να καταλαβαίνει με το πιστολάκι, το σίδερο για μπούκλες και το ισιωτικό σίδερο καθημερινά, αποφασίστε να κάνετε ένα διάλειμμα για μια ή δυο μέρες. Δοκιμάστε ένα χτένισμα με φυσικό στέγνωμα, ή φτιάξτε στα μαλλιά σας έναν κλασσικό κότσο ή μια χαλαρή κοτσίδα. Επαγγελματική συμβουλή: δεν χρειάζεστε πιστολάκι - όσο πιο ατημέλητα δείχνουν αυτά τα χτενίσματα, τόσο το καλύτερο!\n4. Κάντε ένα κρύο ντους: Το ζεστό νερό είναι εχθρός της βαφής. Το ξέβγαλμα με πάρα πολύ ζεστό νερό μπορεί να κάνει το χρώμα να ξεθωριάσει γρηγορότερα. Δοκιμάστε το κρύο νερό και τη χρήση μόνο της απολύτως απαραίτητης ποσότητας για το ξέβγαλμα του σαμπουάν και του conditioner, για να βοηθήσετε το χρώμα σας να διατηρηθεί περισσότερο.\n5. Προφυλαχτείτε από την φθορά της θερμοκρασίας: Αν πρέπει να στεγνώσετε τα μαλλιά σας με πιστολάκι (Παρασκευή βράδυ είναι, βεβαίως και πρέπει να βάλουμε πιστολάκι) να χρησιμοποιείτε πάντα ένα προστατευτικό spray. Μια προστασία κατά της θερμότητας θα εμποδίσει τις τρίχες σας να καψαλιαστούν, ενώ ταυτόχρονα, αν προσθέσετε και κάποιο conditioner στη συνταγή, θα αυξήσετε τη λάμψη και τον έλεγχο.\nΔώστε περισσότερη ζωή στο χρώμα της βαφής σαςΥγρασία vs. Ενυδάτωση: Η Αλήθεια Για Τα Ξηρά Μαλλιά


Intercontinental Nanjing, An IHG Hotel από 115€. Ξενοδοχεία σε Ναντσίνγκ - KAYAK\n1 Zhong Yang Road, Ναντσίνγκ 210008, Κίνα\nΣχετικά με την τοποθεσία Intercontinental Nanjing, An IHG Hotel\nΑυτό το κατάλυμα (InterContinental Nanjing, an IHG Hotel, Ναντζίνγκ) βρίσκεται στην καρδιά της πόλης, 4 λεπτά με το αμάξι από: Xuanwu lake και 5 λεπτά από: Πανεπιστήμιο της Ναντζίνγκ. Στις σημαντικές παροχές περιλαμβάνονται ενσύρματη πρόσβαση στο ίντερνετ (επιπλέον χρέωση), ένα επιχειρηματικό κέντρο και δωρεάν εφημερίδες στο λόμπι. Θέλετε να οργανώσετε μια εκδήλωση σε αυτήν την πόλη (Ναντζίνγκ); Αυτό το ξενοδοχείο διαθέτει χώρο που είναι 2115 τετραγωνικά μέτρα και περιλαμβάνει συνεδριακό κέντρο και αίθουσα συνεδριάσεων. Στους χώρους μας θα βρείτε δωρεάν στάθμευση χωρίς παρκαδόρο.\nΦωτογραφίες από το Intercontinental Nanjing, An IHG Hotel\nΤο Intercontinental Nanjing, An IHG Hotel εφαρμόζει τα εξής μέτρα:\nΔιαθέσιμα δωμάτια στο Intercontinental Nanjing, An IHG Hotel\nΠαροχές στο Intercontinental Nanjing, An IHG Hotel\nΚριτικές για το Intercontinental Nanjing, An IHG Hotel\nΠολύ καλόΒάσει 420 κριτικών από επαληθευμένους επισκέπτες\n1 Zhong Yang Road, Nanjing 210008\nNanjing Drum Tower303 μ\nNanjing University0.6 χλμ\nJiming Temple1 χλμ\nMing Xiaoling Mausoleum1.3 χλμ\nNanjing City Wall1.6 χλμ\nSoutheast University1.6 χλμ\nXuan Wu Lake Park2.1 χλμ\nNanjing University of Technology2.1 χλμ\nPresidential Palace2.3 χλμ\nNanjing Presidential Palace2.4 χλμ\nJiangsu Nanjing TV Tower3.2 χλμ\nNanjing Museum4.2 χλμ\nIntercontinental Nanjing, An IHG Hotel: Συχνές ερωτήσεις\nΙσχύουν ειδικές πολιτικές ακύρωσης για το Intercontinental Nanjing, An IHG Hotel λόγω του κοροναϊού (COVID-19);\nΌλες οι υπάρχουσες κρατήσεις στο Intercontinental Nanjing, An IHG Hotel μπορούν να τροποποιηθούν ή να ακυρωθούν για διαμονές έως και τις 30 Ιουνίου 2020. Για περισσότερες πληροφορίες, επισκεφτείτε τη σελίδα απόκρισης του Intercontinental στη νόσο COVID-19.\nΠού βρίσκεται το Intercontinental Nanjing, An IHG Hotel;\nΤο Intercontinental Nanjing, An IHG Hotel βρίσκεται στη διεύθυνση 1 Zhong Yang Road, περιοχή Gulou, 0,2 χλμ. από το κέντρο της πόλης Ναντσίνγκ. Το κοντινότερο αξιοθέατο στο Intercontinental Nanjing, An IHG Hotel είναι: Nanjing Drum Tower.\nΠότε είναι το check-in και το check-out στο Intercontinental Nanjing, An IHG Hotel;\nΣτο Intercontinental Nanjing, An IHG Hotel, το check-in γίνεται στις 15:00 και το check-out στις 14:00.\nΠροσφέρει το Intercontinental Nanjing, An IHG Hotel δωρεάν Wi-Fi;\nΝαι, το Intercontinental Nanjing, An IHG Hotel προσφέρει δωρεάν Wi-Fi.\nΠροσφέρει το Intercontinental Nanjing, An IHG Hotel δωρεάν πάρκινγκ;\nΝαι, το Intercontinental Nanjing, An IHG Hotel προσφέρει δωρεάν πάρκινγκ.\nΠροσφέρει το Intercontinental Nanjing, An IHG Hotel δωρεάν μεταφορά αεροδρομίου;\nΌχι, το Intercontinental Nanjing, An IHG Hotel δεν προσφέρει δωρεάν μεταφορά αεροδρομίου.\nΠόσο απέχει το Intercontinental Nanjing, An IHG Hotel από το αεροδρόμιο;\nΤο Intercontinental Nanjing, An IHG Hotel απέχει 36,5 χλμ. από το Ναντσίνγκ Lukou Intl. Το Intercontinental Nanjing, An IHG Hotel απέχει 95,6 χλμ. από το Changzhou.\nΈχει πισίνα το Intercontinental Nanjing, An IHG Hotel;\nΝαι, το Intercontinental Nanjing, An IHG Hotel έχει πισίνα.\n67% φθηνότεροYihua Hotel0,07 χλμΕστιατόριο, Υπηρεσία δωματίου, Aίθουσα συνεδριάσεων+39€\n67% φθηνότεροGuorui Hotel0,11 χλμAίθουσα συνεδριάσεων+38€\n78% φθηνότεροHanting Hotel Nanjing Gulou Square8.2 Εξαιρετικό (39 κριτικές)0,21 χλμΜόνο για ενήλικες, Υπηρεσία δωματίου, Δωρεάν Wi-Fi+26€\n64% φθηνότεροNanjing T.S.HaoTing Hotel0,23 χλμAίθουσα συνεδριάσεων+41€\n86% φθηνότεροHanshe Boutique Hotel0,29 χλμWi-Fi+16€\n85% φθηνότεροGreentree Inn Jiangsu Nanjing Gulou Business Hotel7 Καλό (3 κριτικές)0,57 χλμΥπηρεσία δωματίου, Δωρεάν Wi-Fi, Aίθουσα συνεδριάσεων+18€\n76% φθηνότεροJins Inn Dafangxiang0,4 χλμWi-Fi, με κλιματισμό+28€\nΝαντσίνγκ Lukou Intl\nΑναζητήστε εκπτώσεις για το Intercontinental Nanjing, An IHG Hotel σε Ναντσίνγκ με την KAYAK. Αναζητήστε τη φθηνότερη προσφορά ξενοδοχείου για το Intercontinental Nanjing, An IHG Hotel σε Ναντσίνγκ. Η KAYAK ψάχνει σε εκατοντάδες ταξιδιωτικές ιστοσελίδες για να σας βοηθήσει να βρείτε και να κάνετε κράτηση στο Intercontinental Nanjing, An IHG Hotel με την προσφορά που σας ταιριάζει καλύτερα. από 115€/βράδυ (οι πιο πρόσφατες τιμές για το ξενοδοχείο).


Φθινόπωρο ήταν. Το καράβι ταξίδευε αμέριμνα στο πέλαγος. Διακόσιοι εβδομήντα έξι οι επιβάτες. Ρωμαίοι στρατιώτες, ναυτικοί και φυλακισμένοι κατάδικοι. Χειμώνας πλησίαζε, μα το καράβι έπρεπε να φθάσει στον προορισμό του.\nΞάφνου κάπου κοντά στην Κρήτη ξέσπασε άνεμος μανιασμένος και άγριος, ο λεγόμενος «Ευροκλύδων». Το πλοίο άρχισε να παρασύρεται μέσα στην κοσμοχαλασιά. Και καθώς δεν μπορούσε ν' αντισταθεί στη βία του άνεμου, ο καπετάνιος αμήχανος το εγκατέλειψε στη μανία των κυμάτων.\nΓια πολλές μέρες δεν φαίνονταν ούτε ήλιος ούτε άστρα, και η κακοκαιρία πλάκωνε όλο και πιο βαριά. Έτσι χανόταν κάθε ελπίδα σωτηρίας.\nΟι ταξιδιώτες εξαντλημένοι περίμεναν τον θάνατο μέσα στα ζοφερά βάθη της θάλασσας. Σ' αυτή τη μαύρη απελπισία βρίσκονταν, όταν κάποια στιγμή ακούστηκε βροντερή η φωνή κάποιου φυλακισμένου, του αποστόλου Παύλου:\n- Μη φοβάστε! Κανείς σας δεν θα χάσει τη ζωή του, «αποβολή γάρ ψυχής ουδεμία έσται εξ υμών πλην του πλοίου». Όλοι μας θα σωθούμε, μόνο το πλοίο θα χαθεί. Μου εμφανίστηκε τη νύχτα αυτή άγγελος του αληθινού Θεού και μου είπε: Μη φοβάσαι, Παύλε. Είναι απαραίτητο να παρουσιαστείς στον αυτοκράτορα. Γι' αυτό «ιδού κεχάρισταί σοι ο Θεός πάντας τους πλέοντος μετά σου» (Πράξ. κζ' 22-24)- για χάρη σου θα σώσει ο Θεός και όλους όσοι ταξιδεύουν μαζί σου.\nΈτσι γίνεται στην ιστορία του κόσμου. Για χάρη ενός δικαίου σώζονται αναρίθμητοι άνομοι. Ακόμα και τα Σόδομα θα σώζονταν, εάν μαζί με τον Λωτ βρίσκονταν εκεί συνολικά δέκα δίκαιοι. Ο Θεός λυπάται πολυάνθρωπες πόλεις και χώρες για τους λίγους εκλεκτούς που ζουν σ' αυτές.\nΑπό την ενέργεια αυτή του Θεού φαίνεται ξεκάθαρα πόσο μεγάλη ευλογία αποτελούν για τον κόσμο μας οι άγιοι του Θεού. Κι ενώ κάποτε μισούνται και διώκονται από τον κόσμο σαν να μην είναι άξιοι να ζουν ανάμεσά του, ο κόσμος διατηρείται και επιβιώνει για χάρη τους. Για τους ελάχιστους εκλεκτούς ο Θεός περιορίζει τις ημέρες της δυστυχίας, της πείνας, του πολέμου, των συμφορών. Γι' αυτούς ο Θεός διατηρεί τον κόσμο. Γι' αυτούς τους λίγους σώζει και τους πολλούς. Γι’ αυτούς σπλαχνίζεται και τα άλλα Του πλάσματα που βασανίζονται στο πέλαγος της ζωής, ακόμη και όταν αυτά ταλαιπωρούνται από δική τους υπαιτιότητα. Περιορίζει ο Κύριος τις ημέρες των δοκιμασιών που υφίστανται οι άνθρωποι και οι λαοί εξαιτίας των αμαρτιών τους. Θέτει φραγμούς και όρια στην καταστρεπτική μανία του διαβόλου και των ανθρώπων.\nΜέσα σ' αυτήν την ανεμοθύελλα οι σημερινοί Έλληνες δεν πρέπει να ξεχάσουμε τη μεγάλη αυτή αλήθεια: ότι ο Θεός σπλαχνίζεται τους πολλούς για τους λίγους, για τους εκλεκτούς. Και η πατρίδα μας σήμερα δεν έχει μόνο πέντε εκλεκτούς. Πιστεύουμε ότι έχει πολλούς. Πολλούς που δεν γονάτισαν ακόμη στις απειλές και τις προκλήσεις, που πιστεύουν, προσεύχονται και περιμένουν.\nΠεριοδικό «Ο Σωτήρ», Τεύχος 2059


Δημήτρης Φαρμάκης - ΟΓΚΟΙ ΠΑΡΑΘΥΡΕΟΕΙΔΩΝ\nΟι παραθυρεοειδείς αδένες είναι τέσσερις μικροί αδένες πού βρίσκονται πίσω και σε επαφή με τον θυρεοειδή αδένα. Η κύρια λειτουργία τους είναι η ρύθμιση της ομοιοστασίας του ασβεστίου στον ανθρώπινο οργανισμό μέσω της έκκρισης παραθορμόνης.\nΗ αύξηση της ποσότητας της παραθορμόνης μπορεί να προκληθεί από υπερπλασία, αδένωμα ή καρκίνο των παραθυρεοειδών αδένων, με αποτέλεσμα την αύξηση του ασβεστίου στο αίμα.\nΗ αύξηση του ασβεστίου παρουσιάζει συμπτώματα από το νευρομυϊκό σύστημα με μυϊκή αδυναμία, συμπτώματα από το γαστρεντερικό με ανορεξία, ναυτία, εμέτους και σπανιότερα παγκρεατίτιδα. Επιπλέον μπορεί να εμφανιστούν συμπτώματα όπως οστικοί πόνοι από παθολογικά κατάγματα, κωλικοί των νεφρών, νεφρολιθίαση ή ακόμα νευρωσικές και ψυχωσικές εκδηλώσεις.\nΓια τη διάγνωση και τον εντοπισμό της βλάβης γίνεται υψηλής ευκρίνειας υπερηχογράφημα, αξονική ή μαγνητική τομογραφία τραχήλου και σπινθηρογράφημα με sestamibi.\nΗ θεραπεία είναι κατεξοχήν χειρουργική, με πολύ μικρή τομή δύο ως τριών εκατοστών στον τράχηλο, όπου αφαιρείται ο αδένας ή οι αδένες που πάσχουν. Η διεγχειρητική μέτρηση των επιπέδων της παραθορμόνης (PTH assay) και η μείωση αυτών μετά την αφαίρεση του πάσχοντος παραθυρεοειδούς είναι δηλωτική της επιτυχίας της επέμβασής μας.\nΣτις περιπτώσεις που αφαιρούνται όλοι οι παραθυρεοειδείς αδένες προβαίνουμε στην αυτομεταμόσχευση τεμαχίων παραθυρεοειδικού ιστού στους μυς του αντιβραχίου ή στον στερνοκλειδωμαστοειδή, προκειμένου να ρυθμίζεται η ομοιοστασία του ασβεστίου στον οργανισμό μετεγχειρητικά.\nΟι ασθενείς λαμβάνουν εξιτήριο την επόμενη μέρα, με πολύ καλό αισθητικό αποτέλεσμα, μικρή τομή που αποκαθίσταται με πλαστική ραφή.


Τάσος Κυπριώτης - Sail+ Academy\nHome Τάσος Κυπριώτης\nAbout: Τάσος Κυπριώτης\nCatamaran Τι διαδρομές να διαλέξω; 5 mins\nCatamaran Ποιο να διαλέξω; Easy 5 mins\nCatamaran Πλεονεκτήματα/Μειονεκτήματα Easy 5 mins\nCatamaran Διαφορές στο χειρισμό Easy 10 mins\nCatamaran Γιατί Catamaran; Easy 5 mins\nΚατοικίδια Κατοικίδια - Φροντίδα Easy 5 mins\nΚατοικίδια Κατοικίδια - Ασφάλεια Easy 5 mins\nΟ Τάσος Κυπριώτης πέρα από την τεράστια συλλογή πτυχίων και πιστοποιήσεων γύρω από τη θάλασσα, είναι κυβερνήτης β' και yachtmaster ocean. Η εμπειρία του δύσκολα μετριέται σε μίλια στη θάλασσα που έχει διανύσει αλλά περισσότερο στα κορυφαία ιστιοπλοϊκά και μηχανοκίνητα σκάφη στα οποία έχει διατελέσει κυβερνήτης.\nΣτα πλαίσια της δουλειάς του, καλείται συνήθως όταν πρέπει να γίνει ένα δύσκολο delivery σκάφους γιατί η αγορά γνωρίζει ότι θα το φέρει εις πέρας. Ναύτης, ήρεμος και πάντα χαμογελαστός, ο επιβάτης του σκάφους που θα έχει τον Τάσο κυβερνήτη αρκεί απλά να τον δει για να νιώσει ασφάλεια και σιγουριά.


ΣΕΒ - ΣΕΒΠΗ: Οι αλλαγές και οι προκλήσεις της σύγχρονης βιομηχανίας - Ηράκλειο - Νέα Κρήτη\nΤώρα διαβάζετε: ΣΕΒ - ΣΕΒΠΗ: Οι αλλαγές και οι προκλήσεις της σύγχρονης βιομηχανίας\nΜε επιτυχία διεξάγεται η κοινή εκδήλωση του ΣΕΒ και ΣΕΒΠΗ στο επιμελητήριο Ηρακλείου\nΟ ψηφιακός μετασχηματισμός, η βιομηχανία και οι εξαγωγές βρέθηκαν στο επίκεντρο της εκδήλωσης του Συνδέσμου Επιχειρήσεων Βιομηχανιών (ΣΕΒ) και του Συνδέσμου Επιχειρήσεων Βιομηχανικής Περιοχής Ηρακλείου (ΣΕΒΠΗ), που διεξάγεται στο Ηράκλειο.\nΘέμα της εκδήλωσης που διοργάνωσαν από κοινού ο ΣΕΒ και ο ΣΕΒΠΗ είναι οι αλλαγές και προκλήσεις που φέρνει στη λειτουργία των επιχειρήσεων η «Βιομηχανία 4.0/Industry 4.0».\nΗ εκδήλωση, η οποία τελούσε υπό την αιγίδα της Περιφέρειας Κρήτης, ξεκίνησε στις 12:30 και ολοκληρώθηκε στις 3:30 πραγματοποιείται στην Αίθουσα Καστελλάκη του Εμπορικού και Βιομηχανικού Επιμελητηρίου Ηρακλείου.\nΤην εκδήλωση χαιρέτησαν ο Περιφερειάρχης Κρήτης, κος Σταύρος Αρναουτάκης, ο Πρόεδρος του ΣΕΒΠΗ, κος Λευτέρης Αντωνακάκης, και ο κος Ευτύχιος Βασιλάκης, Μέλος του Δ.Σ. του ΣΕΒ και Πρόεδρος της AEGEAN & Olympic Air.\nΣτη συζήτηση συντόνισε ο κος Αλέξανδρος Χατζόπουλος, Γενικός Διευθυντής, ΣΕΒ και ομιλητές ήταν οι:\nο κος Μιχάλης Τσαμάζ, Πρόεδρος και Διευθύνων Σύμβουλος του Ομίλου ΟΤΕ και μέλος του Δ.Σ. του ΣΕΒ, για τις προκλήσεις του ψηφιακού μετασχηματισμού για την Ελληνική οικονομία.\nο Δρ. Γιώργος Ξηρογιάννης, Αναπληρωτής Γενικός Διευθυντής του ΣΕΒ, για τις προοπτικές ανάπτυξης της βιομηχανίας στη χώρα.\nο κος Αντώνης Καράτζης, Πρόεδρος & CEO της ΚΑΡΑΤΖΗΣ ΑΕ, για τις ειδικότερες προκλήσεις για τη βιομηχανία της Κρήτης.\nο κος Κωνσταντίνος Μπίτσιος, Αντιπρόεδρος του ΣΕΒ, για τη δυναμική και τις προοπτικές των Ελληνικών εξαγωγών\nη Δρ. Φαίη Μακαντάση, Research Analyst της διαΝΕΟσις, για τις εξαγωγές ως εργαλείο εξόδου από την κρίση, και\nο κος Τηλέμαχος Γεωργάκης, Διευθυντής Εμπορικής Τραπεζικής της ALPHA BANK για τα χρηματοδοτικά εργαλεία που είναι διαθέσιμα στις επιχειρήσεις.


Κοτόσουπα με κριθαράκι - My City\npost-title Κοτόσουπα με κριθαράκι https://www.my-city.gr/wp-content/uploads/2020/03/kotosoupa-me-kritharaki-laxanika-768x645-1.jpg 2020-03-26 14:56:23 yes no Posted by katerina Categories: Φαγητό\nPosted by katerina Categories: Φαγητό argiro..gr, my-city.gr, mycity, mycitygr, mycitygreece, To My-City.gr σας παρουσιάζει Κοτόσουπα με κριθαράκι, αργυρω μπαρμπαριγου, Για δοκιμασμένες προτάσεις και όχι μόνο, Μυστικά για την ωραιότερη κοτόσουπα με κριθαράκι, συνταγη, φαγητό\nYou are here: Home » Κοτόσουπα με κριθαράκι\nTo My-City.gr σας παρουσιάζει Κοτόσουπα με κριθαράκι\n2-3 κλωνάρια σέλινο 1/3 φλ. κριθαράκι ψιλό\nΒράζουμε για 10′ ανακατεύοντας την κοτόσουπα τακτικά. Τέλος, στύβουμε το λεμόνι κι ελέγχουμε το αλατοπίπερο.\nΑφήνουμε την κοτόσουπα μετά το βράσιμο σκεπασμένη για 10′. Σερβίρουμε σε πιάτα.\nΗ κοτόσουπα είναι ένα φαγητό βάλσαμο για την ψυχή και θρεπτική για τον οργανισμό. Μας προφυλάσσει από ιώσεις και είναι ιδανικό φαγητό για τα παιδιά.\nΗ κοτόσουπα είναι προτιμότερο να γίνεται με ολόκληρο κοτόπουλο και όχι με φιλέτο κοτόπουλο.\nΤο κριθαράκι είναι πάντα λίγο στην κοτόσουπα γιατί την παράσταση κλέβουν τα πολλά λαχανικά, βρασμένα στον ζωμό κότας. Το κριθαράκι μπορεί να αντικατασταθεί από οποιοδήποτε μικρό ζυμαρικό έχετε ή σπασμένο φιδέ. Γίνεται χορταστική και αποκτάει διαφορετική υφή και γεύση.\nΜπορείτε να αφαιρέσετε την πέτσα του κοτόπουλου. Άλλωστε αυτό που στην ουσία χρειαζόμαστε είναι τα κόκαλα που δίνουν τέλειο ζωμό κότας και το ψαχνό. Κόψτε λοιπόν ή ζητήστε από τον κρεοπώλη να κόψει το κοτόπουλο σε μικρές μερίδες και να αφαιρέσει την πέτσα.\nΑν πρόκειται να πλύνετε το κοτόπουλο, προτιμήστε να το βάλετε σε μπολ γεμάτο με νερό έτσι ώστε να μην πιτσιλάει ολόγυρα στον νεροχύτη όταν το πλένετε.\nΑποφεύγετε να ακουμπάτε το κοτόπουλο σε ξύλα κοπής και μην χρησιμοποιείτε το ίδιο μαχαίρι για κοτόπουλο και για τα λαχανικά σας.\nΟι επιφάνειες κοπής που χρησιμοποιείτε για κοτόπουλο και για κρέας στο σπίτι, επιβάλλεται να απολυμαίνονται μετά από κάθε χρήση.\nΗ κοτόσουπα ξαναζεσταίνεται αν μείνει, σε χαμηλή πάντα φωτιά.\nΜπορείτε αν θέλετε να κάνετε αυγολέμονο στην κοτόσουπα αλλά και σκέτη με λεμόνι είμαι υπέροχη.\nΑν κάνετε αυγολέμονο στην κοτόσουπα μπορείτε να βάλετε στο αυγολέμονο 1 κ.σ κοφτή κορν φλάουρ για πιο πυκνή και δεμένη σούπα χωρίς τον κίνδυνο να σας κόψει το αυγολέμονο.\nΑν χρησιμοποιήσετε κότα ελευθέρας βοσκής, θα χρειαστεί παραπάνω χρόνο μαγειρέματος. Το κοτόπουλο εμπορίου βράζει πολύ πιο γρήγορα, στα 30′ είναι έτοιμο.


xasodikis: Είμαστε εικόνα από το μέλλον\nΠριν μου πεις για την Αργεντινή, άσε να σου πω εγώ για την Αλβανία που είναι και πιο κοντά μας -και όχι μόνο γεωγραφικά. Γιατί, τηρουμένων των αναλογιών, κι εμείς σαν τους Αλβανούς την πατήσαμε: αυτοί παίξανε τα λεφτά τους σε πυραμίδες κι αεροπλανάκια, κι όταν έσκασε η φούσκα βγήκαν στους δρόμους, άδειασαν τις αποθήκες από τα καλάσνικωφ και γαία πυρί μειχθήτω. Η δικιά μας πυραμίδα, που λες, ήταν οι "υψηλοί ρυθμοί ανάπτυξης" με τους οποίους κοροϊδευόμασταν συναμετάξυ μας τόσα χρόνια, με τα λεφτά των άλλων.\nΚι αν δεν είναι τόσο εύκολο να βγούμε στους δρόμους με τα καλάσνικωφ, που εδώ που τα λέμε μεγάλο λόγο μη λες, το να πάρουμε πέτρες και μολότωφ είναι. Κι ακόμα είμαστε στην αρχή. Ακόμα τα επώδυνα μέτρα μόλις που έχουν ανακοινωθεί, καλά καλά δεν έχουν ψηφιστεί, ακόμα δεν τα έχουμε καλονιώσει στην τσέπη μας και στη ζωή μας. Για την ώρα ακούμε τον θλιβερό Αυτιά με το μπακαλοτέφτερο, βαστάτε Έλληνες, τόσα χιλιάρικα θα χάσει ετησίως ο υπάλληλος των 1.300 ευρώ, τόσα ο συνταξιούχος, τόσα ο μικροέμπορος. Αύριο μεθαύριο όμως το επώδυνο μέτρο θα γίνει βίωμα, θα βλέπει ο μισθωτός στις 20 του μήνα την τσέπη του άδεια, και την ώρα εκείνη η οργή θα εξαπλωθεί σαν φωτιά στα ξεροχώραφα, γιατί την ώρα εκείνη λίγοι θα κάτσουν να σκεφτούν σε ποιο βαθμό είναι υπεύθυνοι, ο καθένας από εμάς ξεχωριστά και όλοι μαζί σαν σύνολο, για τούτο το χάλι.\nΤο καλοκαίρι του 2007 ο κόσμος στεκόταν έξω από τη Βουλή, ντυμένος στα μαύρα κι έριχνε φάσκελα. Χτες, πολύ περισσότερος κόσμος προσπάθησε να κάνει κι ένα βήμα παραπέρα, να μπει μέσα στη Βουλή και να ρίξει τα φάσκελα εκ του σύνεγγυς. Κι αύριο ή μεθαύριο θα βάλει φωτιά να το κάψει το ρημάδι, στο τέλος-τέλος δικό μας δεν είναι; Είναι ουτοπία να πιστεύει κανείς ότι η εξαπλωμένη οργή μπορεί να εκδηλωθεί με ορθολογικό τρόπο. Είναι ουτοπία να πιστεύει κανείς ότι το απαξιωμένο πολιτικό σύστημα, το ξεφτιλισμένο συνδικαλιστικό κίνημα και το κατάπτυστο παζάρι των ΜΜΕ μπορεί να κατευνάσει την οργή ή να επιβάλλει σύνεση. Είδες πώς βγήκε ο Παναγόπουλος στο βήμα και εισέπραξε γιούχα; Κι όπως γράφει κι ο βυτίος, πέτρες πετούσε χτες ένα σωρό κόσμος. Κι αν τη χτεσινή τραγωδία με τους τρεις νεκρούς την προκάλεσαν οι μολότωφ των γνωστών άγνωστων μπάχαλων, της άκρας αριστεράς ή της άκρας δεξιάς μικρή σημασία έχει, αύριο μεθαύριο η σπίθα των μπάχαλων θα μεταδοθεί και στους νοικοκυραίους, και τότε θα δούμε μπροστά μας σκηνές που μέχρι χτες τις βλέπαμε μόνο στην τηλεόραση.\nΚι αναρωτιέμαι πόσο μακριά μπορεί να πάει αυτή η βαλίτσα. Ήδη, καταπώς φαίνεται, στο στόχαστρο μπήκαν η Πορτογαλία και η Ισπανία, κι ως γνωστόν τρώγοντας έρχεται η όρεξη, αύριο μπορεί να συρθούν κι άλλοι στο χορό. Πόσους μηχανισμούς στήριξης μπορεί να σηκώσει η κατ' ευφημισμόν Ενωμένη Ευρώπη; Πόσες τρόικες; Πόσα τεράστια πακέτα βοήθειας; Χτες η Αθήνα, αύριο ίσως η Λισαβώνα κι η Μαδρίτη, μεθαύριο τρέχα γύρευε ποιος. Κι ας λένε οι Ευρωπαίοι αξιωματούχοι ότι τη σπίθα της Ελλάδας δεν θα την αφήσουν να γίνει πυρκαγιά και να κάψει την Ευρωζώνη -κούφια λόγια, ρητορείες χωρίς αντίκρυσμα όσο δεν φαίνεται στον ορίζοντα συγκεκριμένη πολιτική βούληση για συγκεκριμένες πολιτικές επιλογές.\nΚι όπως το παθαίνω συνήθως τον τελευταίο καιρό, όπως είπε κι ο Σπύρος στο προηγούμενο ποστ, έχω τα ερωτήματα αλλά όχι τις απαντήσεις. Υποθέτω ότι δεν είμαι ο μόνος -το μόνο σίγουρο αυτήν τη στιγμή είναι ότι τίποτα δεν φαίνεται πια σίγουρο. Φοβάμαι ότι ακόμα βρισκόμαστε στις πρώτες σελίδες ενός βιβλίου με χαώδη πλοκή και απρόβλεπτο τέλος. Που το βλέπω ακόμα μακριά και δυσοίωνο.\nΚαι δύο υστερόγραφα: Αγαπητέ Ηλία, κι εγώ θέλω να ξαναγράψω για το Νεπάλ για να γουστάρουμε, αλλά μερικές φορές οι προτεραιότητες αλλάζουν αναγκαστικά.\nΚαι δεύτερον, συντρόφισσα Αλέκα, είδες τι ωραία που είναι να σου ζητάει ο Καρατζαφέρης δηλώσεις νομιμοφροσύνης; Όλα εδώ πληρώνονται.\nΤο εισαγωγικό δικόγραφο κατέθεσε ο xasodikis περί ώρα 1:50 μ.μ.\nΑνώνυμος 6 Μαΐου 2010 - 4:36 μ.μ.\nΝαι. Προσυπογράφω μέχρι τελείας.\nКроткая 6 Μαΐου 2010 - 4:47 μ.μ.\nρισπέκτ, Χασοδίκα μου, ειδικά για την τελευταία σου φράση! Αν αγορεύεις έτσι και στο δικαστήριο, δε νομίζω να χάνεις πολλές δίκες!\nΣπύρος 6 Μαΐου 2010 - 5:42 μ.μ.\nΕγώ πάλι δεν προσυπογράφω την τελευταία παράγραφο. Γιατί το ΚΚΕ (ΠΑΜΕ), ακριβώς επειδή ΠΕΡΙΦΡΟΥΡΗΣΕ την πορεία του και ΑΠΟΜΟΝΩΣΕ (= ξυλοφόρτωσε) αυτούς που εμφανίστηκαν ξαφνικά με σημαίες του ΠΑΜΕ και φώναξαν προβοκατόρικα "να καεί, το μπουρδέλο η Βουλή", επειδή λοιπόν περιφρούρησε την πορεία του, μπόρεσε μετά εντός Βουλής να δώσει στον Καρατζαφέρη την απάντηση που του άξιζε: ότι δηλαδή είναι προβοκάτορας, ενδεχομένως μάλιστα συνεννοημένος με τους προβοκάτορες του δρόμου.\nΑντιθέτως, ο ΣΥΡΙΖΑ πέρυσι\n(1) περιφρούρησε τουλάχιστον πλημμελώς (για να μην πω τίποτα χειρότερο) τα μπλοκ του στις πορείες, με αποτέλεσμα να "γειτονεύουν" κατά καιρούς με κουκουλοφόρους\n(2) Δήλωσε ότι "το κράτος δολοφονεί τη νεολαία" (Αλαβάνος) και ότι "τα επεισόδια είναι απολύτως δικαιολογημένα" (Κουράκης)\n(3) Εν τέλει με τις αναφορές σε Πέτρουλα κλπ. ανέδειξε σε μείζον πολιτικό θέμα ένα γεγονός τραγικό μεν, αλλά πολιτικά δευτερεύον, υποθάλποντας την απολίτικη και γηπεδική αντιπαράθεση "αντιεξουσιαστών" - "μπάτσων", που δεν έχει καμία σχέση με τα πραγματικά προβλήματα του τόπου.\nΤο πού οδηγεί η ανοχή σε αυτούς τους τύπους, το είδαμε δυστυχώς στη Μαρφίν. Το πώς γίνονται σοβαρές και περιφρουρημένες πορείες, το δίδαξε χθες το ΚΚΕ, που πέρυσι έλεγες ότι "σιγά την περιφρούρηση, στην Αθηνάς πήγαν".\nΚαι τελειώνοντας, ένα απόσπασμα από ένα λινκ που έδωσες (βυτίο):\n"Στο σπίτι με παίρνει ο Α. Είναι βαρύς. Μιλάει και για μένα. «Δεν μπορώ να μη σκεφτώ ότι για αυτούς τους 3 ανθρώπους φταίμε κι εμείς. Έχουμε ευθύνη. Κάτι πρέπει να γίνει. Τι όμως; Ν’ αρχίσουμε να πλακωνόμαστε δηλαδή στο δρόμο με τους μπάχαλους;». Του υπενθυμίζω ότι σήμερα πέτρες (εντάξει όχι μολότοφ, αλλά πέτρες) πετούσε ένα σωρό κόσμος. Πολύς κόσμος. Ύστερα συμφωνώ μαζί του. Δεν μπορώ παρά να σκεφτώ ότι στις φλέβες μας κυλάει η ένταση μιας φοβερής διαδήλωσης. Δεν μπορώ παρά να σκεφτώ ότι στα ακροδάχτυλά μας υπάρχει έστω και λίγο απ’ το αίμα αυτών των ανθρώπων".\nElias 6 Μαΐου 2010 - 6:29 μ.μ.\nΩ ναι, μην το συζητάς, οι προτεραιότητες άλλαξαν με τραγικό τρόπο.\nΥπάρχει ώρα για χαλαρότητα κι ώρα για σοβαρότητα.\nZaphod 6 Μαΐου 2010 - 6:51 μ.μ.\nΕξαιρετικό κείμενο. Οι προβληματισμοί σου ειναι και δικοί μου\nxasodikis 6 Μαΐου 2010 - 8:03 μ.μ.\nΣπύρο, το θέμα αυτό το έχουμε συζητήσει εξαντλητικά θα έλεγα πέρισυ, δεν έχω κάτι να προσθέσω, το αφήνω εκεί. Θα μπορούσα να πω ίσως ότι και το ΚΚΕ δίνει δικαιώματα στους προβοκάτορες, όταν μόλις λίγες μέρες πριν βγαίνει ο Μαΐλης και λέει ότι "δεν συμφωνούμε με το Σύνταγμα διότι είναι αντιλαϊκό και δεν είμαστε υποχρεωμένοι" ("να το εφαρμόζουμε", εννοούσε;). Αλλά δεν είναι αυτό το θέμα του υστερόγραφου. Το θέμα είναι ότι μου φαίνεται ούτως ή άλλως απαράδεκτο να ζητούνται από οποιοδήποτε κόμμα δηλώσεις νομιμοφροσύνης, και επιτακτικά κιόλας, μέσα στη Βουλή. Ότι στο πρόσφατο παρελθόν το ΚΚΕ έκανε αβάντες σε αυτήν την πρακτική, κι ότι τώρα νά 'την που στρέφεται και εναντίον του. Τίποτ' άλλο.\nΤώρα το αν η Αλέκα έδωσε την απάντηση που άξιζε κι αν τελικά κέρδισε ή έχασε το παιχνίδι των εντυπώσεων, ούτε το ξέρω ούτε και με πολυενδιαφέρει, να σου πω την αλήθεια.\nk2 6 Μαΐου 2010 - 8:56 μ.μ.\nΠολύ καλό κείμενο και συμμερίζομαι τον προβληματισμό σου. Αλλά απλώς αρνούμαι να μείνω στην απαισιοδοξία. Θεωρώ ότι κι αυτή η χώρα κι αυτή η ήπειρος έχει περάσει από τέτοιες ιστορικές περιπέτειες που της έχουν επιτρέψει να διαμορφώσει την έννοια του πολίτη και της συντονισμένης, πολιτικής δράσης. Και θέλω να πιστεύω ότι αυτό θα υπερισχύσει.\nxasodikis 6 Μαΐου 2010 - 9:09 μ.μ.\nΜακάρι να είναι έτσι όπως τα λες, k2. Και για να είμαι ειλικρινής, ούτε κι εγώ αισθάνομαι άνετα με την απαισιοδοξία. Ωστόσο, αν θέλουμε να είμαστε ρεαλιστές, θα πρέπει να παραδεχτούμε ότι ακόμα και στην καλύτερη των περιπτώσεων μας περιμένουν μερικά (τουλάχιστον) πολύ δύσκολα χρόνια.\nχασοδίκη, ναι δύσκολα χρόνια μεν, αλλά συντάσσομαι με κ2.\nνομίζω πως το θέτεις ωραία, δεν φαίνεται να υπάρχει πολιτική βούληση για κάποια μεγάλη αλλαγή. Πολύ φοβάμαι μάλιστα ότι οι πολιτικοί δεν έχουν αντιληφθεί το μέγεθος του προβλήματος, της οργής ή του πόσο εύκολα τα πράγματα αυτή τη στιγμή μπορούν να ξεφύγουν. Βλέπουν μόνο ένα μέρος του προβλήματος, ασχολούμενοι με τα νούμερα και τα δάνεια, εκεί έξω όμως ο κόσμος βράζει. παρόλα αυτά όπως έγραφε κι ο Ξυδάκης "οι καλύτεροι έλληνες δε μίλησαν ακόμη". ώρα τους είναι.\nk2 7 Μαΐου 2010 - 3:02 μ.μ.\nΈχεις δίκιο Χασοδίκη: στην καλύτερη περίπτωση μας περιμένουν κάμποσα πολύ δύσκολα χρόνια. Αλλά μπορεί να βγει και αλληλεγγύη απ'αυτή την κατάσταση, κι απ'την αλληλεγγύη βγαίνει συλλογική δράση. Τά'λεγα και στα μέρη μου: αν πιστέψουμε ότι έχουν πεθάνει οι βασικές, ευρωπαϊκές, ανθρώπινες αξίες, θα χάσουμε όχι μόνο κάθε διάθεση να αγωνιστούμε (σ'οποιοδήποτε επίπεδο, ε;), αλλά και κάθε διάθεση να ζησούμε - τουλάχιστον όσοι από εμάς δεν νιώθουμε άνετα με το "ο σώζων εαυτόν σωθήτο". Και πάει κι αντίστροφα: όσο ο άνθρωπος νιώθει αγωνίζεται, κατά προτίμηση συλλογικά, δεν χάνει την αισιοδοξία του - απόδειξη γι'αυτό όσοι σε πολλές χώρες πέρασαν πολύ δύσκολες φάσεις, κατοχές, δικτατορίες κλπ. Ας το δούμε και σε ιστορική προοπτική: σε πολλές φάσεις (π.χ. μεσοπόλεμος) έχει επικρατήσει απαισιοδοξία κι απελπισία, αλλά έχουν έρθει καλύτερες μέρες (τουλάχιστον για εμάς τους τυχερούς Ευρωπαίους)...\nΜε συγχωρείς που μακρυγόρησα.\nxasodikis 7 Μαΐου 2010 - 3:59 μ.μ.\nΚαλώς τον! Κοίτα, νομίζω ότι σε αυτό το στάδιο δεν αρκούν οι καλύτεροι Έλληνες. Πρέπει να μιλήσουν και οι καλύτεροι Γάλλοι, Πορτογάλοι, Ισπανοί, Γερμανοί κ.ο.κ. Θεωρώ δηλαδή ότι πριν απ' όλα απαιτείται συνειδητοποίηση της διεθνούς διάστασης του προβλήματος -εκεί έγκειται και η απαισιοδοξία μου σε σχέση με τις πολιτικές ηγεσίες, που αποδεικνύονται διεθνώς κατώτερες των περιστάσεων και των απαιτήσεων. Πέρα απ' αυτό, υπάρχουν βέβαια αντικρουόμενα συμφέροντα που πρέπει να συμβιβαστούν κλπ., πράγματα που απαιτούν και χρόνο αλλά και ρεαλισμό, αποφασιστικότητα και άλλα χαρακτηριστικά που λείπουν.\nΕπαναλαμβάνω τα αποπάνω :)\nΚατά τα άλλα, φυσικά και συμφωνώ -αν μη τι άλλο- επί της αρχής.\nxasodikis 7 Μαΐου 2010 - 4:04 μ.μ.\nΚαι μία σκέψη-ουρά στις αμέσως προηγούμενες: θα είναι ένα τεράστιο βήμα μπροστά αν καταφέρουμε εμείς οι εντός των τειχών να γίνουμε μέρος της λύσης αντί για μέρος του προβλήματος (όπως μέχρι σήμερα), αλλά φοβάμαι ότι αυτό το αναγκαίο βήμα δεν φτάνει από μόνο του.\nΑυτά για την ώρα, συν αυτό για να ανέβει το φρόνημα -και καλό ΣΚ!\nDarthiir the Abban 8 Μαΐου 2010 - 4:18 μ.μ.\nΆμα η κατάσταση ξεφύγει του ελέγχου... μαύρο φίδι που μας έφαγε...\n(Όχι, δεν φταίνε όλοι!!!)\nΑνώνυμος 10 Μαΐου 2010 - 6:58 π.μ.\nΤο κακο ειναι,οτι θα χασουμε και τις ανταποκρισεις σου,απο ολα αυτα τα εξωτικα μερη που πηγενες! Τωρα,το πολυ μεχρι Ξυλοκαστρο.. φτου γαμωτ!


K.K.4ever: Τα "μπουμπούκια" φώναζαν για τους... μετανάστες !\nΤα "μπουμπούκια" φώναζαν για τους... μετανάστες !\nΣε... σιωπηρές διαμαρτυρίες με κεράκια κατά της εγκληματικότητας των λαθρομεταναστών, φέρονται να συμμετείχαν μέλη της συμμορίας με καλάσνικοφ που συνελήφθησαν στην Καβάλα, οι οποίοι δεν είχαν διστάσει να πυροβολήσουν εν ψυχρώ κατά αστυνομικών.\nΑυτό προκύπτει σύμφωνα με το Βήμα από νέα στοιχεία για τη δράση της συμμορίας που δρούσε στη Θεσσαλονίκη, την Καβάλα και τηνΑθήνα και ενέχεται σε σωρεία ληστειών σε τράπεζες και κατοικίες, ανατινάξεις ΑΤΜ και επιθέσεις σε βάρος αστυνομικών.\nΜέλη της σπείρας φαίνονται να είχαν ακροδεξιές πεποιθήσεις και διασυνδέσεις με τέτοιες ομάδες και μάλιστα συμμετείχαν σε διαμαρτυρίες κατά των αλλοδαπών, κατηγορώντας τους για την... εγκληματικότητα και χαρακτηρίζοντάς τους απειλή για την ασφάλεια των πολιτών.\nΟρισμένοι μάλιστα είχαν πρωτοστατήσει σε σιωπηλή διαμαρτυρία και κρατώντας κεριά έξω από το αστυνομικό μέγαρο της πόλης, για να τιμήσουν τους έλληνες που είχαν πέσει θύματα επιθέσεων από αλλοδαπούς.\nΑναρτήθηκε από Matrix1917 στις 20:52\nΕτικέτες Ελληνικά Νέα, Μετανάστες\nΝομίζω ότι δεν κάνουν εντύπωση όλα αυτά ...\nΓνωστές οι διασυνδέσεις ...\n28/6/12, 12:09 π.μ.


4 Συμβουλές για την Αντιμετώπιση της Κεφαλαλγίας Τάσης - Γ Παθολογική Κλινική Ερρiκος Ντυνάν Hospital Center\nΑν παρουσιάσατε ποτέ κεφαλαλγία τάσης, λογικά γνωρίζετε ότι μπορεί να δυσκολέψει αρκετά την καθημερινή σας ζωή. Το είδος αυτό της κεφαλαλγίας εμφανίζεται συνήθως το απόγευμα και προκαλεί ήπιο ή μέτριο άλγος που χαρακτηρίζεται από ένα αμβλύ αίσθημα πίεσης. Η κεφαλαλγία τάσης εμφανίζεται όταν συσπώνται οι μύες που βρίσκονται στην κεφαλή, τον τράχηλο ή το πρόσωπο. Ορισμένοι ασθενείς παρουσιάζουν κεφαλαλγίες τάσης συχνά, ενώ σε άλλους εμφανίζονται σπάνια. Αν και η κεφαλαλγία τάσης δεν είναι αρκετά σοβαρή σε σημείο που να προκαλεί αναπηρία, μπορεί να προκαλέσει έντονη δυσφορία και να προκαλέσει προβλήματα στην επιτέλεση καθημερινών δραστηριοτήτων.\nΑν παρουσιάζετε συχνά κεφαλαλγίες τάσης (δηλαδή περισσότερο από 1-2 φορές την εβδομάδα), ακολουθήστε τις παρακάτω στρατηγικές έτσι ώστε να τις αντιμετωπίσετε ή να προλάβετε την εμφάνισή τους.\nΜην αμελείτε τις βασικές ανάγκες του οργανισμού. Κοιμηθείτε αρκετά, μην παρελείπετε γεύματα και βεβαιωθείτε ότι κάνετε τις εργασίες σας με κακονικό ρυθμό για να αποφύγετε το άγχος και το στρες.\nΤεχνικές Χαλάρωσης. Οι τεχνικές φυσικής και ψυχολογικής χαλάρωσης μπορεί να βοηθήσουν στην πρόληψη ή αντιμετώπιση των κααλαλγιών τάσης, εφόσον γίνονται τακτικά. Αυτές περιλαβάνουν την τοποθέτηση κομπρέσας στο λαιμό ή τους ώμους έτσι ώστε να χαλαρώσουν οι μύες. Η άσκηση σε αυτούς τους μύες βοηθά επίσης στην ενδυνάμωση και την ευλυγισία τους. Διάφορες ασκήσεις με εικόνες μπορούν επίσης να χαλαρώσουν τον εγκέφαλο και να μειώσουν το περιττό στρες.\nΒιοανάδραση. Για την τεχνική χαλάρωσης απαιτείται ειδική εκπαίδευση, ωστόσο βοηθά σημαντικά στις υποτροπιάζουσες κεφαλαλγίες τάσης. Τυπικά, ένας ειδικός τοποθετεί ηλεκτρόδια στο δέρμα για να ανιχνεύσει ηλεκτρικά σήματα από το λαιμό και τους μύες των ώμων. Στη συνέχεια εκπαιδεύει τον ασθενή πώς να αναγνωρίζει τα πρόδρομα συμπτώματα της κεφαλαλγίας τάσης και του μαθαίνει τρόπους να χαλαρώνει τους μύες πριν εμφανιστεί η κεφαλαλγία.\nΙατρικές Προσεγγίσεις. Ορισμένοι ασθενείς με κεφαλαλγία τάσης έχουν πολύ ευαίσθητες περιοχές, γνωστές ως σημεία πρόκλησης, στο πίσω μέρος του αυχένα ή τους ώμους. Η έγχυση ενός τοπικού αναισθητικού στις περιοχές αυτές ανακουφίζει από τον πόνο και δεν επιτρέπει την επανεμφάνιση της κεφαλαλγίας. Υπάρχουν επίσης διάφορα φάρμακα που μπορούν να βοηθήσουν στην πρόληψη των κεφαλαλγιών. Αν οι 3 παραπάνω μέθοδοι δεν σας βοηθήσουν να αντιμετωπίσετε τις κεφαλαλγίες, απευθυνθείτε στον γιατρό σας για να σας ενημερώσει σχετικά με τις φαρμακευτικές επιλογές που έχετε.


Α να χαθείτε ρε, προδότες «εθνοσωτήρες»! | SDNA\n21-02-2015 12:19 Ανανεώθηκε: 25-08-2015 01:36\nΣκεφτόμουν να βάλω τίτλο «Η ζωή μετά την παράταση», ωστόσο όσο σημείωνα και έριχνα κλεφτές ματιές στην τηλεόραση, εξοργιζόμουν. Για ακόμα μία φορά τα τελευταία χρόνια...\nΑυτά τα χρόνια της οργής, λοιπόν, έχω παρατηρήσει πως πιο συχνά έλεγα στη γυναίκα μου «βάλε κάτι άλλο ή κλείσ΄τη τη γ@μημένη την τηλεόραση» παρά τη ρωτούσα «τι θα φάμε σήμερα;». Κι όχι γιατί πιο συχνά μαγειρεύει η πεθερά μου...\nΟ λόγος ήταν ακριβώς αυτή η οργή. Η ένταση που προκαλούσε στα μέσα μου η προφανής-πρωτοφανής προπαγάνδα των καναλιών και η αλητεία-αλαζονεία των -«δεν καταλαβαίνω τίποτα, δεν πά΄ να αυτοκτονείτε μαζικά»- τομαριών που είχαν γαντζωθεί στην εξουσία για να ξεπουλήσουν ό,τι απέμεινε αδιαφορώντας για τις συνέπειες στον κάθε Έλληνα ξεχωριστά.\nΚατακόκκινος γινόμουν, φούντωνα σαν τον Ομπράντοβιτς μετά από ελεύθερο τρίποντο, κατέβαζα κάμποσα προσφιλή ονόματα από το συναξάρι των αγίων και μετά έβγαινα στο μπαλκόνι να πάρω αέρα, μπας και ηρεμήσω. Κι αυτό τελευταία είχε γίνει κανόνας. Τηλεόραση - νεύρα - μπινελίκια - κοκκίνισμα - μπαλκόνι! «Θα πάθεις κανένα εγκεφαλικό», αλλά δεν έπαθα. Ακόμα...\nΜέσα από αυτά που ζήσαμε τις τελευταίες μέρες, με Γιούρογκρουπ, γαμωγερμανούς, παρατάσεις, πέναλτι, γέφυρες και (νέα) σενάρια τρομοκρατίας, σε δύο πράγματα κατέληξα:α) Το Μνημόνιο είναι εδώ, αλλά όχι τόσο ενωμένο ούτε τόσο δυνατό. β) Τα τομάρια παραμένουν εδώ, αλλά είναι αποδυναμωμένα σαν το Μνημόνιο.\nΤα κέρδη από τη «συμφωνία» θα τα διαβάσετε αλλού, από πιο «ειδικούς» στα παραμύθια και στις κωλοτούμπες. Εδώ ας συγκρατήσουμε το «όχι νέα μέτρα για τέσσερις μήνες» (να και κάτι που γλιτώσαμε με ένα «όχι») και τις ...κωλοτούμπες. Πλέον, ο Έλληνας έχει αρχίσει να καταλαβαίνει. Κι όσο βλέπει τους γκεμπελίσκους να τα γυρίζουν, τόσο ο τρόμος που του είχαν «φυτέψει» γίνεται οργή! Και κοκκινίζει και ψάχνει για μπαλκόνι να πάρει αέρα, να ξεφυσήξει από μέσα του την μπόχα. «Ένα γ@μημένο "όχι" δεν μπορούσατε να πείτε τόσα χρόνια; Κάτι θα γλιτώναμε...».\nΤο μεγαλύτερο κέρδος αυτό είναι. Όχι ότι δεν θα ληφθούν νέα μέτρα, αλλά ότι μέρα τη μέρα «ξυπνάμε» όλο και πιο πολύ. Και οργιζόμαστε και ξεσπάμε. Και νιώθουμε και μια ηθική ικανοποίηση. Και θυμόμαστε ότι βασικό συστατικό της φύσης μας, είναι η αξιοπρέπεια. Ακόμα και στα δύσκολα. Και στα πιο δύσκολα. Η αξιοπρέπεια!\nΑπό αυτή που δεν έχουν οι «εθνοσωτήρες» της περίπτωσης βήτα (β), πιο πάνω. Οι τύποι που υπέγραφαν με χέρια και με πόδια ό,τι τους ζητούσαν πριν ακόμα τα συζητήσουν ή τους τα ζητήσουν, τώρα περιμένουν στη γωνία. Περίμεναν 25 μέρες με την ελπίδα να αποτύχει η διαπραγμάτευση και τώρα θα αναγκαστούν να κάνουν ακόμα μεγαλύτερη υπομονή, τουλάχιστον τέσσερις μήνες, επειδή η ελπίδα πεθαίνει τελευταία. Γιατί γι΄ αυτούς τους τύπους, αυτό είναι το σημαντικό: να πεθάνει η Ελλάδα για να ζήσει η ελπίδα τους! Αυτό εύχονται, εμμέσως πλην σαφώς, στις δημόσιες τοποθετήσεις τους. Να αποτύχει ο ΣΥΡΙΖΑ, να απειληθεί η Ελλάδα με καταστροφή (πόσες φορές ακόμα, άραγε; ) και να τους φωνάξουμε να μας ξανασώσουν.\nΔεν ξέρω τι θα κάνει τελικά ο ΣΥΡΙΖΑ, τι θα γίνει μετά το 4μηνο, αν θα πετύχει ή αν θα αποτύχει. Επειδή δεν τους ξέρω κι από πριν, δεν τους έχω καμία εμπιστοσύνη και τους τεστάρω κάθε μέρα. Αν, παρά το μάλλον καλό πρώτο δείγμα γραφής, τελικά αποδειχθούν σαν τους άλλους, η πορτοκαλιά θα βγάλει κι άλλα πορτοκάλια. Αλλά στα σάπια που περιμένουν στη γωνία, δεν πρόκειται να ξαναγυρίσουμε. Αρκετά μας έσωσαν δείχνοντας στους Γερμανούς με το δάχτυλο, μέσα από τις μαύρες κουκούλες τους, όλους τους αυτοκτονημένους, εξευτελισμένους και κατεστραμμένους Έλληνες που αποφάσισαν να εξοντώσουν.


To ύφασμα που φόρεσε η Victoria Beckham είναι το στυλιστικό comeback της σεζόν - Queen.gr\nTo ύφασμα που φόρεσε η Victoria Beckham είναι το στυλιστικό comeback της σεζόν\nΚαι είναι ό,τι πιο σοφιστικέ μπορείς να φορέσεις τον χειμώνα.\nΗ Victoria Beckham και ο σύζυγός της, David Beckham, έκαναν αυτό που θα έκανε κάθε IT ζευγάρι στη showbiz, βρέθηκαν στην επίδειξη μόδας του εμβληματικού, βρετανικού Οίκου Μόδας, Κent & Curwen, η οποία πραγματοποιήθηκε στο πλαίσιο της Εβδομάδας Ανδρικής Μόδας του Λονδίνου. Ο David ήταν ντυμένος με ρούχα του brand από την collection που παρουσίαζε και είχε ως θέμα της την τηλεοπτική σειρά «Peaky Blinders». Η Victoria φορούσε ένα σύνολο με τη δική της υπογραφή το οποίο αποτελεί μέρος της Pre Collection για τη σεζόν Α/W 2019-2020. Kαι αναλύσουμε αυτό το total look θα αποκωδικοποιήσουμε μία μεγάλη στυλιστική επιστροφή: αυτήν του tweed υφάσματος.\nΗ Victoria το φόρεσε σε ένα γκρι κουστούμι αποτελούμενο από flare παντελόνι και φαρδύ blazer. Από μέσα έβαλε ένα σομόν πουκάμισο με βικτωριανό γιακά. Το συγκεκριμένο υλικό δείχνει πολύ κομψό και «πάνω» σε midi φούστα αλλά και σε ένα μακρύ, loose παλτό και είναι ό,τι πιο σοφιστικέ μπορείς να φορέσεις αν θες να είσαι ζεστά ντυμένη χωρίς να χάνεις την κομψότητά σου. Δεν το συμπερίλαβε τυχαία η Victoria στην επόμενη σειρά της με ρούχα. Οπότε αυτήν τη φορά «Κάν’ το όπως η Beckham»… κυριολεκτικά!\nΔες επίσης: H μάλλινη ζακέτα σου δεν είναι τόσο «βαρετή» όσο νομίζεις...\nI mean... These pants really do elongate your legs! ??? #VBPreAW19


Απόφραξη κεντρικής αποχέτευσης με πιεστικό, 2105737000, 24/7\nΑΠΟΦΡΑΞΗ KΕΝΤΡΙΚΗΣ ΑΠΟΧΕΤΕΥΣΗΣ ΜΕ ΠΙΕΣΤΙΚΟ – 210.573 7000\nΗ εταιρεία μας είναι ειδική στην απόφραξη απόφραξή κεντρικής αποχέτευσης. Για κάθε εργασία που αναλαμβάνουμε, αξιολογούμε το πρόβλημα και το πιο σημαντικό βρίσουμε την καλύτερη λύση για να το αντιμετωπίσουμε. Έχουμε επενδύσει στον κορυφαίο εξοπλισμό, με υπερσύγχρονα μηχανήματα και οχήματα. Διασφαλίζουμε ότι η εργασία που αναλαμβάνουμε θα γίνει σωστά από την πρώτη κιόλας φορά. Απόφραξη κεντρικής αποχέτευσης στο 210. 5737000\nΕίμαστε σε θέση να προσφέρουμε άμεση, φιλική και αποτελεσματική εξυπηρέτηση για την απόφραξη οποιασδήποτε κεντρικής αποχέτευσης, οικιακού ή επαγγελματικού χώρου στο Περιστέρι. Για την απεμπλοκή των πολύ σοβαρών περιπτώσεων, χρησιμοποιούμε πιεστικό μηχάνημα με εκτόξευση υψηλής πίεσης νερού.\nΓνωρίζουμε πόσο απογοητευτική και εξουθενωτική μπορεί να είναι η ημέρα σας με μια φραγμένη, κεντρική αποχέτευση. Γι’ αυτό είμαστε 100% προσηλωμένοι στην ικανοποίησή σας με την επίλυση του προβλήματος έγκαιρα, επαγγελματικά και με φιλικό, ως προς το περιβάλλον, τρόπο. Μπορούμε να ξεβουλώσουμε νεροχύτες, τουαλέτες, ντους, λουτρά, νιπτήρες και άλλα, με τα ισχυρά, πιεστικά μηχανήματα υδροβολής, που διαθέτουμε.\nΠιεστικό μηχάνημα για απόφραξη κεντρικής αποχέτευσης\nΑπόφραξη κεντρικής αποχέτευσης με υδροβολή\nΜην αφήνετε τα πράγματα στην τύχη τους αν παρατηρήσετε οποιοδήποτε πρόβλημα. Μπορεί να επεκταθεί και οι ζημιές που θα δημιουργήσει θα σας επιβαρύνει οικονομικά. Οι τεχνικοί μας είναι εξειδικευμένοι και άρτια εκπαιδευμένοι και τα φορτηγά μας φέρουν προηγμένη τεχνολογία. Με τα εξειδικευμένα μηχανήματα που διαθέτουν, θα μπορέσουν με υψηλή πίεση νερού να καθαρίσουν αποτελεσματικά όλη τη γραμμή του δικτύου της κεντρικής γραμμής της αποχέτευσης.\nΣτόχος μας είναι η δική σας φροντίδα και άριστη εξυπηρέτηση όλο το 24ωρο, 7 ημέρες την εβδομάδα, 365 ημέρες τον χρόνο, Κυριακές και αργίες. Η εταιρεία μας είναι διαθέσιμη να λύσει όλα τα προβλήματα που σχετίζονται με την αποχέτευση. Άμεσα και αποτελεσματικά, εξασφαλίζουμε την επιστροφή στην κανονική λειτουργία.\nΕίμαστε ιδιαίτερα περήφανοι για την παροχή του υψηλότερου επιπέδου υπηρεσιών. Κάθε μέρα αποδεικνύουμε την εμπειρία που έχουμε στην αντιμετώπιση οποιουδήποτε προβλήματος και να παρουσιαστεί. Μόλις εντοπιστεί η αιτία, θα εργαστούμε για να ξεβουλώσουμε τους σωλήνες σας με πιεστικό μηχάνημα υδροβολής. Έχουμε έναν μακρύ κατάλογο των κατοίκων του Περιστερίου και των γύρω περιοχών που ήδη εκμεταλλεύονται τις υπηρεσίες μας. Ελπίζουμε ότι και για σας θα γίνουμε η πρώτη σας επιλογή.


ΤΑΞΙΤΖΗΣ: ΕΚΤΑΚΤΗ ΕΙΔΗΣΗ: ΔΥΣΜΕΝΗ ΕΞΕΛΙΞΗ ΜΕ ΤΗΝ ΜΕΤΑΦΟΡΑ ΜΑΘΗΤΩΝ ΣΤΟΝ ΔΗΜΟ ΑΙΓΙΟΥ..!\nΕΚΤΑΚΤΗ ΕΙΔΗΣΗ: ΔΥΣΜΕΝΗ ΕΞΕΛΙΞΗ ΜΕ ΤΗΝ ΜΕΤΑΦΟΡΑ ΜΑΘΗΤΩΝ ΣΤΟΝ ΔΗΜΟ ΑΙΓΙΟΥ..!\nΔυστυχώς μετά από πληροφορίες που συλλέξαμε σας ενημερώνουμε ότι τα ταξί του δήμου Αιγίου αντιμετωπίζουν πρόβλημα με την\nΤο αστικό ΚΤΕΛ του Αιγίου διεκδικεί ογδόντα με εκατό δρομολόγια από τα δρομολόγια τα οποία εκτελούσαν μέχρι σήμερα τα ΤΑΞΙ του Αιγίου.\nΤελικά βγαίνουν αληθινή η φόβοι του προεδρείου του ΣΩΜΑΤΙΟΥ ΤΑΞΙ ΤΗΣ ΠΑΤΡΑΣ.\nΘα σας ενημερώσουμε αν υπάρξουν περεταίρω εξελίξεις\nΑναρτήθηκε από sakis Ετικέτες ΑΙΓΙΟ, μεταφορά μαθητών, Ταξί, Ταξί Αιγίου